7.

REKWIŻITI 7.1 Ġenerali 7.1.1. Jekk il-kompartiment tas-sewwieq huwa bla saqaf, is-sewwieq għandu jkollu xi protezzjoni speċjali kontra r-riħ qawwi, xita ta' trab għal għarrieda, xita qawwija, eċċ 7.2. Mases u dimensjonijiet 7.2.1. Il-vetturi għandhom ikunu konformi mar-rekwiżiti tal-Anness 11. 7.2.2. Erja disponibbli għall-passiġġieri. 7.2.2.1. L-erja totali tas-superfiċe S0 disponibbli għall-passiġġieri tiġi kkalkulata billi, mill-erja totali tal-art tal-vettura, jitnaqqsu: 7.2.2.1.1. L-erja tal-kompartament tas-sewwieq. 7.2.2.1.2. L-erja tat-tarġiet fil-bibien u l-erja ta' kwalunkwe tarġa oħra fonda inqas minn 300 mm u l-erja li jieħdu l-bieba u l-mekkaniżmu tagħha meta tinfetaħ; 7.2.2.1.3. L-erja ta' kwalunkwe parti li l-ispazju liberu vertikali fuqha jkun inqas minn 1 350 mm imkejjel mill-art mingħajr ma titqies l-intrużjoni permessa speċifikata fil-paragrafi 7.7.8.6.3 u 7.7.8.6.4 ta' dan l-anness. Fil-każ tal-vetturi tal-klassjiet A jew B, din id-dimensjoni tista' titnaqqas għal 1 200 mm. 7.2.2.1.4. L-erja ta' kwalunkwe parti tal-vettura li ma jistax ikollhom aċċess għaliha l-passiġġieri kif definit fil-paragrafu 7.9.4 ta' dan l-anness; 7.2.2.1.5. L-erja ta' kwalunkwe spazju riżervat biss għall-ġarr tal-oġġetti jew tal-bagalji u li ma jistgħux jidħlu fiha l-passiġġieri. 7.2.2.1.6. L-erja meħtieġa għal żona libera li fiha jiġi servut l-ikel. 7.2.2.1.7. L-erja tal-art okkupata minn kwalunkwe taraġ, nofs taraġ, taraġ intern jew is-superfiċe ta' xi tarġa. 7.2.2.2. L-erja tas-superfiċe S1 disponibbli għall-passiġġieri bilwieqfa (fil-każ biss ta' vetturi tal-Klassi A, I u II, li fihom huwa permess il-ġarr ta' passiġġieri bilwieqfa) tiġi kkalkulata billi, minn S0, jitnaqqsu: 7.2.2.2.1. L-erja tal-partijiet kollha tal-art li fihom l-inklinazzjoni teċċedi l-valuri massimi permessibbli kif determinati fil-paragrafu 7.7.6 ta' dan l-anness. 7.2.2.2.2. L-erja tal-partijiet kollha li mhumiex aċċessibbli għal passiġġier bilwieqfa meta s-sits kollha jkunu okkupati, minbarra s-sits li jingħalqu. 7.2.2.2.3. L-erja tal-partijiet kollha fejn l-għoli liberu 'l fuq mill-art ikun inqas mill-għoli tal-passaġġ bejn is-sits speċifikat fil-paragrafu 7.7.5.1 ta' dan l-anness (l-imqabad ma għandhomx jitqiesu f'dan ir-rigward). 7.2.2.2.4. L-erja quddiem pjan vertikali trasversali li jgħaddi miċ-ċentru tas-superfiċe tas-sit tas-sewwieq (fil-pożizzjoni l-aktar lura tiegħu). 7.2.2.2.5. L-erja 300 mm quddiem is-sits l-oħra kollha, għajr fil-każ ta' sit iħares lejn il-ġenb, f'liema każ din id-dimensjoni tista' titnaqqas għal 225 mm. Fil-każ ta' arranġamenti varjabbli tas-sits, ta' kwalunkwe sit meta jitqies li qed jintuża, ara l-paragrafu 7.2.2.4 ta' hawn fuq. 7.2.2.2.6. Kwalunkwe superfiċe li ma tkunx eskluża mid-dispożizzjonijiet fil-paragrafi 7.2.2.2.1 sa 7.2.2.2.5 ta' hawn fuq, li fuqha mhux possibbli tqiegħed rettangolu ta' 400 mm × 300 mm. 7.2.2.2.7. Fil-vetturi tal-Klassi II, l-erja fejn ma tistax toqgħod bilwieqfa. 7.2.2.2.8. Fil-vetturi b'żewġ pjani, kwalunkwe erja tal-pjan ta' fuq. 7.2.2.2.9. Is-superfiċe tal-ispazju/i għal siġġu tar-roti meta jitqies(u) okkupat(i) minn utent(i) ta' siġġu tar-roti, ara l-paragrafu 7.2.2.4 ta' hawn fuq. 7.2.2.2.10. Is-superfiċe ta' kwalunkwe spazju/i għal siġġu tar-roti ddedikata/i esklussivament għall-użu ta' utent(i) ta' siġġu tar-roti. 7.2.2.3. Fuq il-vettura għandu jkun hemm numru (P) ta' postijiet bilqiegħda, barra s-sits li jingħalqu, li jkunu konformi mar-rekwiżiti tal-paragrafu 7.7.8 ta' hawn taħt. Jekk il-vettura hija tal-Klassi I, II jew A in-numru ta' postijiet bilqiegħda fuq kull pjan għandu jkun mill-anqas ugwali għan-numru ta' metri kwadri tal-art f'dak il-pjan li jkunu disponibbli għall-passiġġieri u l-ekwipaġġ (jekk ikun hemm) imqarrba lejn l-eqreb numru sħiħ; dan in-numru, fil-vetturi tal-Klassi I, eskluż il-pjan ta' fuq, jitnaqqas b'10 fil-mija. 7.2.2.4. Fil-każ ta' vettura mgħammra b'kapaċità tas-sits varjabbli, l-erja disponibbli għall-passiġġieri bilwieqfa (S1) u d-dispożizzjonijiet tal-paragrafu 3.3.1 tal-Anness 11 għandhom jiġu determinati għal kull waħda minn dawn il-kundizzjonijiet li ġejjin, kif applikabbli; 7.2.2.4.1. Bis-sits kollha possibbli okkupati flimkien mal-erja li jifdal għall-passiġġieri bilwieqfa u, jekk ikun għad fadal spazju, kwalunkwe spazju għas-siġġijiet tar-roti okkupat. 7.2.2.4.2. Bl-erjas kollha possibbli għal passiġġieri bilwieqfa okkupati, flimkien mas-sits li jifdal disponibbli għall-passiġġieri bilqiegħda u, jekk ikun għad fadal spazju, kwalunkwe spazju għas-siġġijiet tar-roti okkupat. 7.2.2.4.3. Bl-ispazji għas-siġġijiet tar-roti kollha possibbli okkupati flimkien mal-erja li jifdal għall-passiġġieri bilwieqfa u mbagħad bis-sits li jifdal disponibbli okkupati. 7.2.3. L-immarkar tal-vetturi 7.2.3.1. Għandu jiġi pprovdut spazju fiż-żona tas-sewwieq, f'pożizzjoni li s-sewwieq ikun jista' jarah b'mod ċar mill-pożizzjoni tiegħu bilqiegħda, għall-marki previsti fil-paragrafu 3.3 tal-Anness 11. 7.2.3.1.1. In-numru massimu ta' postijiet bilqiegħda li l-vettura tkun iddisinjata li ġġorr. 7.2.3.1.2. In-numru massimu ta' postijiet bilwieqfa, jekk ikun hemm, li l-vettura tkun iddisinjata li ġġorr. 7.2.3.1.3. In-numru massimu ta' siġġijiet tar-roti li l-vettura tkun iddisinjata biex iġġorr, jekk ikun hemm. 7.2.3.2. (Riżervat) 7.2.3.3. (Riżervat) 7.3. Il-prevenzjoni ta' aċċidenti 7.3.1. Jekk il-kompartiment tal-magna ta' vettura jkun fuq wara tal-kompartiment tas-sewwieq, ma għandux ikun possibbli li l-magna tiġi startjata mill-pożizzjoni tas-sewwieq meta l-pannell tal-aċċess prinċipali tal-magna fuq il-faċċata ta' wara tal-vettura jkun miftuħ u li jipprovdi aċċess dirett għal partijiet li jkunu ta' periklu waqt li l-magna tkun qed taħdem (eż. it-taljola taċ-ċineg tat-trażmissjoni). 7.4. Test tal-istabbiltà 7.4.1. L-istabbiltà tal-vettura għandha tkun tali li l-punt meta tinqaleb ma jinqabiżx jekk is-superfiċe li fuqha tkun il-vettura tiġi mmejla lejn naħa u mbagħad lejn l-oħra f'angolu ta' 28 grad mill-orizzontali. 7.4.2. Għall-finijiet tat-test ta' hawn fuq, il-vettura għandha tkun bil-massa tagħha f'kundizzjoni ta' sewqan, kif deskritt fil-paragrafu 2.18 ta' dan ir-Regolament, flimkien ma': 7.4.2.1. Tagħbijiet daqs Q (kif definit fil-paragrafu 3.2.3.2.1 tal-Anness 11) għandhom jitpoġġew fuq kull sit tal-passiġġieri (tal-pjan ta' fuq fil-każ biss ta' vetturi b'żewġ pjani). Jekk il-vettura bi pjan wieħed hija ntiża għal passiġġieri bilwieqfa b'membru tal-ekwipaġġ li ma jkunx bilqiegħda, iċ-ċentru tal-gravità tat-tagħbijiet Q jew tal-massa ta' 75 kg li tirrappreżentahom, għandu jkun distribwit b'mod uniformi tul iż-żona tal-passiġġieri bilwieqfa u tal-ekwipaġġ rispettivament, f'għoli ta' 875 mm. Jekk il-vettura b'żewġ pjani hija ntiża biex tintuża b'membru tal-ekwipaġġ li ma jkunx bilqiegħda, iċ-ċentru tal-gravità tal-massa ta' 75 kg li tirrappreżenta l-membru tal-ekwipaġġ għandu jitqiegħed fil-passaġġ bejn is-sits tal-pjan ta' fuq f'għoli ta' 875 mm. Meta vettura tkun mgħammra biex iġġorr il-bagalji fuq is-saqaf, għandħa tiġi marbuta mas-saqaf massa distribwita b'mod uniformi (BX) li ma tkunx anqas minn dik iddikjarata mill-manifattur skont il-paragrafu 3.2.3.2.1 tal-Anness 11, u li tkun qed tirrappreżenta tali bagalji. Il-kompartimenti l-oħra għall-bagalji m'għandu jkun fihom l-ebda bagalja. 7.4.2.2. Jekk il-vettura jkollha kapaċità varjabbli ta' postijiet bilqiegħda jew ta' postijiet bilwieqfa, jew tkun iddisinjata biex iġġorr siġġu tar-roti wieħed jew aktar, għal kwalunkwe żona tal-kompartiment tal-passiġġieri fejn ikun hemm dawn il-varjazzjonijiet, it-tagħbijiet fil-paragrafu 7.4.2.1 ta' hawn fuq għandhom ikunu ikbar minn: (a) Il-massa rappreżentata bin-numru ta' passiġġieri bilqiegħda li jistgħu jokkupaw iż-żona inkluża l-massa ta' kwalunkwe sit li jista' jinqala'; jew (b) Il-massa rappreżentata bin-numru ta' passiġġieri bilwieqfa li jistgħu jokkupaw iż-żona; jew (c) Il-massa ta' siġġijiet tar-roti u l-utenti li jistgħu jokkupaw iż-żona, b'massa totali ta' 250 kg għal kull wieħed imqiegħda fil-għoli ta' 500 mm 'l fuq mill-art fiċ-ċentru ta' kull spazju għal siġġu tar-roti; jew (d) Il-massa tal-passiġġieri bilqiegħda, il-passiġġieri bilwieqfa u l-utenti tas-siġġijiet tar-roti u kwalunkwe kombinazzjoni ta' dawn li jistgħu jokkupaw iż-żona. 7.4.3. L-għoli ta' kwalunkwe tarġa li żżomm lir-rota tal-vettura milli tiżżerżaq la ġenba fuq rigg tat-test tal-inklinazzjoni ma għandux ikun akbar minn żewġ terzi tad-distanza bejn is-superfiċe li fuqha tkun qiegħda l-vettura qabel ma tiġi mmejla u dik il-parti tar-rimm ta' dik ir-rota li tkun l-eqreb lejn is-superfiċe meta l-vettura tiġi mgħobbija skont il-paragrafu 7.4.2 ta' hawn fuq. 7.4.4. Waqt it-test, l-ebda parti mill-vettura li tkun ippjanata biex tiġi f'kuntatt bl-użu normali ma għandha tagħmel hekk, kif ukoll l-ebda parti ma għandha tiġrilha l-ħsara jew tibda taħdem ħażin. 7.4.5. Alternattivament, jista jintuża metodu ta' kalkolu li juri li l-vettura ma tinqalibx fil-kundizzjonijiet deskritti fil-paragrafi 7.4.1 u 7.4.2 ta' hawn fuq. F'dan il-kalkolu għandhom jitqiesu l-parametri li ġejjin: 7.4.5.1. Il-mases u d-dimensjonijiet; 7.4.5.2. L-għoli taċ-ċentru tal-gravità; 7.4.5.3. Il-flessibbiltà tal-molol; 7.4.5.4. L-elastiċità vertikali u orizzontali tat-tajers; 7.4.5.5. Il-karatteristiċi tal-kontroll tal-pressjoni tal-arja fil-molol tal-arja; 7.4.5.6. Il-pożizzjoni taċ-ċentru tal-moments; 7.4.5.7. Ir-reżistenza għat-torsjoni tal-karozzerija. Il-metodu ta' kalkolu hu deskritt fl-appendiċi ta' dan l-anness. 7.5. Protezzjoni mir-riskji ta' nirien 7.5.1. Il-kompartiment tal-magna 7.5.1.1. L-ebda materjal fjammabbli u li jaqta' l-ħsejjes jew materjal li jista' jimtela bil-fjuwil, lubbrikant jew materjal kombustibbli ieħor ma għandu jintuża fil-kompartiment tal-magna sakemm il-materjal ma jkunx miksi b'għata impermeabbli. 7.5.1.2. Għandhom jittieħdu prekawzjonijiet sabiex jiġi evitat kemm jista' jkun, li jakkumulaw fjuwils, żejt lubrikanti jew xi materjal fjammabbli ieħor f'xi parti mill-kompartiment tal-magna; dan isir billi l-kompartiment tal-magna jkun imqassam b'mod addattat jew billi jkun hemm ftuħ għad-drejn. 7.5.1.3. Għandha tiġi installata sezzjoni diviżorja ta' materjal li jiflaħ għas-sħana bejn il-kompartiment tal-magna jew kwalunkwe sors ieħor ta' sħana (bħal apparat li jkun iddisinjat biex jassorbi l-enerġija li toħroġ meta l-vettura tkun nieżla niżla wieqfa, eż. ritardant, jew apparat biex isaħħan l-intern tal-karozzerija, iżda mhux apparati li jiffunzjonaw bl-ilma sħun ċirkolanti) u l-bqija tal-vettura. L-immuntar kollu, il-klipps, il-gaskits, eċċ, li jintużaw mas-sezzjoni diviżorja għandhom ikunu jifilħu għan-nar. 7.5.1.4. Fil-kompartiment tal-passiġġieri jista' jiġi pprovdut apparat tat-tisħin li ma jaħdmix bl-ilma sħun jekk dan ikun miksi b'materjal iddisinjat biex jiflaħ għat-temperaturi ġġenerati mill-apparat, ma jitfax dħaħen tossiċi u jitqiegħed b'tali mod li l-ebda passiġġier ma jkollu ċans li jmiss xi superfiċe taħraq. 7.5.1.5. Fil-każ ta' vetturi li jkollhom magna b'kombustjoni interna jew ħiter tal-kombustjoni fuq wara tal-kompartiment tas-sewwieq, il-kompartiment għandu jkun mgħammar b'sistema tal-allarm li tipprovdi lis-sewwieq sinjal kemm akustiku kif ukoll viżwali, u li tattiva s-sinjal ta' twissija ta' periklu, f'każ ta' temperatura għolja ħafna fil-kompartiment tal-magna u f'kull kompartiment fejn ikun hemm ħiter tal-kombustjoni. Barra mis-sistema tal-allarm, il-vetturi tal-Klassijiet I, II u III għandhom ikunu mgħammra b'sistema ta' trażżin tan-nar fil-kompartiment tal-magna u f'kull kompartiment li jkun fih ħiter tal-kombustjoni. Il-vetturi tal-Klassijiet A u B jistgħu jkunu mgħammra b'sistema ta' trażżin tan-nar fil-kompartiment tal-magna u f'kull kompartiment li jkun fih ħiter tal-kombustjoni. 7.5.1.5.1. Is-sistema tal-allarm u s-sistema ta' trażżin tan-nar, jekk ikunu installati, għandhom jiġu attivati awtomatikament permezz ta' sistema ta' detezzjoni tan-nar. Is-sistema tal-allarm għandha tkun iddisinjata b'mod li tirrileva kwalunkwe temperatura fil-kompartiment tal-magna, u f'kull kompartiment li jkun fih ħiter tal-kombustjoni, li tkun ogħla mit-temperatura li jkun hemm waqt tħaddim normali. 7.5.1.5.2. Il-paragrafu 7.5.1.5.1 jitqies bħala ssodisfat jekk iż-żoni li ġejjin tal-kompartiment tal-magna, u kull kompartiment li jkun fih ħiter tal-kombustjoni, ikunu ssorveljati għal temperatura eċċessiva: 7.5.1.5.2.1. Żoni li fihom, f'każ ta' tnixxija, fluwidi fjammabbli (likwidi jew gass) jistgħu jiġu f'kuntatt ma' komponenti esposti, eż. is-superċarġer jew is-sistema tal-egżost, fosthom komponenti mmuntati fuq il-magna, li t-temperatura operattiva tagħhom tkun daqs jew ogħla mit-temperatura tat-tqabbid tal-fluwidi fjammabbli (likwidi jew gass); 7.5.1.5.2.2. Żoni li fihom, f'każ ta' tnixxija, fluwidi fjammabbli (likwidi jew gass) jistgħu jiġu f'kuntatt ma' komponenti protetti, eż. apparat indipendenti tat-tisħin, li t-temperatura operattiva tagħhom tkun daqs jew ogħla mit-temperatura tat-tqabbid tal-fluwidi fjammabbli (likwidi jew gass); u 7.5.1.5.2.3. Żoni li fihom, f'każ ta' tnixxija, fluwidi fjammabbli (likwidi jew gass) jistgħu jiġu f'kuntatt ma' komponenti, eż. l-alternatur, li t-temperatura tagħhom, f'każ ta' ħsara, tista' tkun daqs jew ogħla mit-temperatura tat-tqabbid tal-fluwidi fjammabbli (likwidi jew gass). 7.5.1.5.3. Is-sistema tal-allarm u s-sistema ta' trażżin tan-nar għandhom ikunu operattivi kull darba li jitħaddem l-apparat li jistartja l-magna, sal-mument li jitħaddem l-apparat għat-tifi tal-magna, irrispettivament mill-komportament tal-vettura. Dawn jistgħu jibqgħu operattivi wara li tintefa l-magna jew li jiġi diżattivat il-master switch tal-vettura, fejn applikabbli. Is-sistema tal-allarm għandha tibqa' operattiva kull darba li l-ħiter tal-kombustjoni jkun qed jaħdem. 7.5.1.5.4. L-installazzjoni tas-sistema ta' trażżin tan-nar għandha tkun konformi ma' dawn ir-rekwiżiti: 7.5.1.5.4.1. Is-sistema ta' trażżin tan-nar għandha tiġi installata skont il-manwal tal-installazzjoni tal-manifattur tas-sistema. 7.5.1.5.4.2. Qabel l-installazzjoni għandha ssir analiżi sabiex jiġu ddeterminati l-pożizzjoni u d-direzzjoni tal-punt(i) tad-disċarġ (eż. żennuni, ġeneraturi tal-aġent għat-tifi tan-nar jew it-tubu tad-disċarġ tal-aġent għat-tifi tan-nar, jew punti oħra ta' distribuzzjoni). Il-perikli potenzjali ta' nar fil-kompartiment tal-magna u f'kull kompartiment li jkun fih ħiter tal-kombustjoni għandhom jiġu identifikati u l-punt(i) tad-disċarġ jiġu jitqiegħdu tali mod li meta s-sistema tiġi attivata l-aġent għat-trażżin tan-nar jiġi distribwit b'mod li jiksi l-periklu ta' nar. Il-firxa tal-isprej u d-direzzjoni tal-punti tad-disċarġ, kif ukoll id-distanza tad-disċarġ, għandhom ikunu biżżejjed biex ikopru kwalunkwe periklu ta' nar identifikat. Għandu jiġi żgurat ukoll li s-sistema taħdem tajjeb, ikun xi jkun il-komportament tal-vettura. Fl-analiżi tal-periklu ta' nar għandhom, bħala minimu, jitqiesu dawn il-komponenti: (a) Dawk il-komponenti li s-superfiċe tagħhom tista' tilħaq temperaturi ogħla mit-temperatura tal-awtofjammabilità ta' fluwidi, gassijiet jew sustanzi ġewwa l-kompartiment; (b) Il-komponenti u kejbils tal-elettriku b'kurrent jew vultaġġ għoli biżżejjed biex jikkawża l-bidu ta' nar; (c) Pajpijiet flessibbli u kontenituri li jkun fihom likwidu jew gass fjammabbli (b'mod partikolari jekk ikunu taħt pressjoni). L-analiżi għandha tiġi dokumentata b'mod sħiħ. 7.5.1.5.4.3. L-iskalar tas-sistema ta' trażżin tan-nar għandu jsir mis-sistema ttestjata, abbażi tal-volum gross totali tal-kompartimenti tal-magna u tal-ħiters tal-kombustjoni ta' fejn il-magna tkun installata. Għall-kompartiment tal-magna u l-kompartimenti tal-ħiters tal-kombustjoni, għandu jitkejjel il-volum gross tagħhom, jiġifieri l-volum tal-magna u dak tal-komponenti tagħha ma għandhomx jitnaqqsu. L-iskalar tas-sistema jinkludi l-massa tal-aġent għat-trażżin tan-nar, il-punti tad-disċarġ kollha u l-massa tal-kontenitur tal-gass propellant, jekk applikabbli. Il-pressjoni tas-sistema għandha tibqa' l-istess bħal dik tas-sistema ttestjata. Jekk is-sistema tinkludi tubu tad-disċarġ għall-aġent għat-tifi tan-nar, it-tul tat-tubu għandu jiġi skalat mingħajr iż-żennuni. Huwa aċċettabbli li s-sistema ta' trażżin tan-nar ikollha volum akbar ta' aġent għat-tifi tan-nar u/jew aktar punti tad-disċarġ u/jew tubu tad-disċarġ itwal għall-aġent għat-tifi tan-nar u/jew volum akbar ta' gass propellant milli meħtieġ skont il-mudelli ta' skalar ta' hawn taħt: Jekk il-volum gross tal-kompartimenti tal-magna u tal-ħiter tal-kombustjoni jkun aktar minn 4m3, l-iskala tas-sistema ta' trażżin tan-nar għandha tiġi mkabbra bl-użu tal-fattur ta' skalar ikkalkulat skont il-punt (1) ta' hawn taħt. Jekk il-volum gross ikun inqas minn 4m3, l-iskala tas-sistema ta' trażżin tan-nar tista' tiġi mċekkna bl-użu tal-fattur ta' skalar ikkalkulat skont il-punt (2) ta' hawn taħt sx jindika l-fattur ta' skalar u x jindika l-volum gross totali inkluż dak tal kompartimenti tal-magna u tal-ħuiters tal-kombustjoni [m3].



Sx = 0,1 · x + 0,6 (1) Sx = 0,15 · x + 0,4 (2) In-numru skalat ta' żennuni jew punti tad-disċarġ oħra, jekk is-sistema jkollha aktar minn punt tad-disċarġ wieħed, jista' jitqarreb għall-eqreb numru sħiħ. 7.5.2. Tagħmir elettriku u wajers 7.5.2.1. Il-kejbils kollha għandhom ikunu iżolati sew u l-kejbils u t-tagħmir elettriku kollu għandu jkun jiflaħ għall-kundizzjonijiet ta' temperatura u umdità li jiġu esposti għalihom. Fil-kompartiment tal-magna, għandha tingħata attenzjoni partikulari għal kemm dawn ikunu addattati biex jifilħu għat-temperatura ambjentali u l-effetti tal-kontaminanti kollha li jista' jkun hemm. 7.5.2.2. L-ebda kejbil użat f'ċirkwit elettriku ma għandu jġorr kurrent ogħla minn dak aċċettabbli għal kejbil ta' dak it-tip, fejn jitqiesu l-metodu ta' installazzjoni tiegħu u t-temperatura ambjentali massima. 7.5.2.3. Kull ċirkwit elettriku li jalimenta element tat-tagħmir barra l-istarter, iċ-ċirkwit tat-tqabbid (tqabbid bl-ispark), il-glow plugs, l-apparat tat-tifi tal-magna, iċ-ċirkwit li jiċċarġja u l-konnessjoni tal-batterija mal-earth għandu jkollhom fjus jew interruttur taċ-ċirkwit. Madankollu, iċ-ċirkwiti li jalimentaw tagħmir ieħor jistgħu jkunu protetti bi fjus komuni jew b'interruttur taċ-ċirkwit komuni, dejjem jekk il-kapaċità totali nominali tagħhom ma taqbiżx il-kapaċità tal-fjus jew tal-interruttur taċ-ċirkwit. Fil-każ ta' multiplexing, il-manifattur għandu jagħti l-informazzjoni teknika rilevanti kollha meta jiġi mitlub biex jagħmel dan mis-servizz tekniku responsabbli mit-twettiq tat-testijiet. 7.5.2.4. Il-kejbils kollha għandhom ikunu protetti u marbuta sew b'tali mod li ma jistax jiġrilhom ħsara billi jinqatgħu, jinbarxu jew jinstelħu. 7.5.2.5. Jekk il-vultaġġ jeċċedi 100 Volt RMS (Root Mean Square) f'waħda jew aktar miċ-ċirkwiti elettriċi tal-vettura, swiċċ manwali isolanti li kapaċi jiskonnettja dawk iċ-ċirkwiti kollha mill-provvista elettrika prinċipali għandu jkun imqabbad f'kull pol ta' dik il-provvista li mhix imqabbda bl-elettriku mal-earth, u għandu jitqiegħed ġewwa l-vettura f'post li jkun aċċessibbli malajr għas-sewwieq, dejjem jekk dan l-iswiċċ isolanti ma jkunx jista' jiskonnettja kwalunkwe ċirkwit elettriku li jalimenta d-dawl estern obbligatorju tal-vettura. Dan il-paragrafu ma japplikax għal ċirkwiti li jixegħlu b'tensjoni għolja u lanqas għal ċirkwiti awtonomi li jagħmlu parti minn tagħmir tal-vettura. 7.5.2.6. Il-kejbils elettriċi kollha għandhom jitqiegħdu b'tali mod li l-ebda parti ma tiġi f'kuntatt ma' xi pajp tal-fjuwil jew xi parti mis-sistema tal-egżost, jew li jkunu suġġetti għal sħana eċċessiva, sakemm ma jkunux miksija u protetti b'materjal speċjali addattat, bħal pereżempju fil-każ ta' valv tal-egżost imħaddem b'solenojd. 7.5.3. Batteriji 7.5.3.1. Il-batteriji kollha għandhom ikunu mwaħħla sewwa u aċċessibbli faċilment. 7.5.3.2. Il-kompartiment tal-batterija għandu jkun separat mill-kompartiment tal-passiġġieri u l-kompartiment tas-sewwieq, u vventilat għall-arja ta' barra. 7.5.3.3. It-terminals tal-batterija għandhom ikunu protetti minn xi riskju ta' xort fiċ-ċirkwit. 7.5.4. Apparati tat-tifi tan-nar u tagħmir tal-ewwel għajnuna 7.5.4.1. Għandu jiġi pprovdut spazju sabiex jitwaħħal apparat wieħed jew aktar tat-tifi tan-nar, u wieħed minnhom ikun qrib is-sit tas-sewwieq. Fil-vetturi tal-Klassi A jew B l-ispazju għal kull apparat tat-tifi tan-nar ma għandux ikun inqas minn 8 dm3 u għal vetturi tal-Klassi I, II jew III mhux inqas minn 15 dm3. Fil-każ ta' vettura b'żewġ pjani, għandu jiġi pprovdut spazju għal apparat tat-tifi tan-nar addizzjonali fil-pjan ta' fuq. 7.5.4.2. Għandu jitħalla spazju biex titwaħħal kaxxa għall-ewwel għajnuna waħda jew aktar. L-ispazju pprovdut ma għandux ikun inqas minn 7 dm3, u d-dimensjoni minima ma għandhiex tkun inqas minn 80 mm. 7.5.4.3. L-apparati tat-tifi tan-nar u l-kaxex għall-ewwel għajnuna għandhom jitwaħħlu sew biex ma jinsterqux jew jiġu vandalizzati (eż f'locker intern jew wara ħġieġ li jista' jinkiser), dejjem jekk il-post ta' dawn l-oġġetti jkun immarkat sew u jiġu pprovduti mezzi biex in-nies joħorġuhom malajr f'każ ta' emerġenza. 7.5.5. Materjali L-ebda materjal fjammabbli ma għandu jitħalla eqreb minn 100 mm minn xi komponenti tas-sistema tal-egżost, kwalunkwe tagħmir elettriku b'vultaġġ għoli jew sorsi sinifikanti oħra tas-sħana sakemm dan il-materjal ma jkollux protezzjoni effettiva. Fejn meħtieġ, għandu jiġi pprovdut ilqugħ biex ma jħallix grease jew materjal fjammabbli ieħor jiġi f'kuntatt mas-sistema tal-egżost jew sorsi sinifikanti oħra tas-sħana. Għall-finijiet ta' dan il-paragrafu, materjal fjammabbli jitqies bħala wieħed li mhux maħsub biex jiflaħ għat-temperaturi li jista' jkun hemm f'dak il-post. 7.5.6. Detezzjoni tan-nar 7.5.6.1. Il-vetturi għandhom ikunu mgħammra b'sistema ta' allarm li tirrileva l-preżenza ta' temperaturi eċċessivi jew duħħan fil-kompartimenti tat-toilet, fil-kompartiment tal-irqad tas-sewwieq u f'kompartimenti separati oħra. 7.5.6.2. F'każ ta' rilevament, is-sistema msemmija fil-paragrafu 7.5.6.1 għandha tipprovdi lis-sewwieq b'sinjal kemm akustiku kif ukoll viżwali fil-kompartiment tiegħu u għandha tattiva s-sinjal ta' twissija ta' periklu. 7.5.6.3. Is-sistema tal-allarm għandha tkun operattiva tal-anqas kull darba li jitħaddem l-apparat li jistartja il-magna, sal-mument li jitħaddem l-apparat għat-tifi tal-magna, irrispettivament mill-komportament tal-vettura. 7.6. Punti ta' ħruġ 7.6.1. Numru ta' punti ta' ħruġ 7.6.1.1. In-numru minimu ta' bibien f'vettura għandu jkun tnejn, jew żewġ bibien ta' servizz jew bieba ta' servizz waħda u bieba ta' emerġenza waħda. Kull vettura b'żewġ pjani għandu jkollha żewġ bibien fuq il-pjan ta' isfel (ara wkoll il-paragrafu 7.6.2.3 ta' hawn taħt). In-numru minimu ta' bibien ta' servizz meħtieġa hu kif ġej:



Numru ta' passiġġieri Numru minimu ta' bibien ta' servizz Klassijiet I u A Klassi II Klassijiet III u B 9 - 45 1 1 1 46 - 70 2 1 1 71 - 100 3 (2 fil-każ ta' vettura b'żewġ pjani) 2 1 > 100 4 3 1 7.6.1.2. In-numru minimu ta' bibien ta' servizz f'kull sezzjoni riġida ta' vettura artikolata għandu jkun wieħed, għajr fil-każ tas-sezzjoni ta' quddiem ta' vettura artikolata tal-Klassi I, fejn dan in-numru minimu għandu jkun tnejn. 7.6.1.3. Għal fini ta' dan ir-rekwiżit, il-bibien ta' servizz mgħammra b'sistema ta' kontroll motorizzata ma għandhomx jitqiesu bħala bibien ta' emerġenza sakemm ma jkunux jistgħu jinfetħu malajr bl-idejn, ladarba jingħafas il-kontroll imsemmi fil-paragrafu 7.6.5.1 ta' hawn taħt, jekk meħtieġ. 7.6.1.4. In-numru minimu ta' punti ta' ħruġ ta' emerġenza għandu jkun tali li n-numru totali ta' punti ta' ħruġ f'kompartiment separat ikun kif ġej:



Numru ta' passiġġieri u ekwipaġġ li jistgħu jitqiegħdu f'kull kompartiment jew pjan Numru minimu totali ta' punti ta' ħruġ 1 - 8 2 9 - 16 3 17 - 30 4 31 - 45 5 46 - 60 6 61 - 75 7 76 - 90 8 91 - 110 9 111 - 130 10 > 130 11 In-numru ta' punti ta' ħruġ għal kull pjan separat (fil-każ ta' vettura b'żewġ pjani) u għal kull kompartiment separat għandu jiġi stabbilit separatament. Għall-finijiet li jkun magħruf in-numru ta' punti ta' ħruġ ta' emerġenza, il-kompartimenti tat-toilet jew tal-kċina ma jitqiesux bħala kompartimenti separati. Il-bibien ta' evakwazzjoni jistgħu jitqiesu biss bħala wieħed min-numru ta' punti ta' ħruġ ta' emerġenza msemmija hawn fuq. 7.6.1.5. Kull sezzjoni riġida ta' vettura artikolata għandha titqies bħala vettura separata għall-finijiet li jkun magħruf in-numru minimu u l-pożizzjoni tal-punti ta' ħruġ, għajr għall-paragrafu 7.6.2.4 ta' hawn taħt. Il-passaġġ ta' bejniethom ma għandux jitqies bħala punt ta' ħruġ. Għall-finijiet li jkun magħruf in-numru ta' punti ta' ħruġ ta' emerġenza, il-kompartimenti tat-toilet jew tal-kċina ma jitqiesux bħala kompartimenti separati. In-numru ta' passiġġieri għandu jiġi stabbilit għal kull sezzjoni riġida. Il-pjan, li jinkludi l-assi orizzontali tal-pern bejn is-sezzjonijiet riġidi konġunti tal-vettura, u perpendikolari mal-assi lonġitudinali tal-vettura, meta din timxi f'direzzjoni dritta, għandu jitqies bħala d-demarkazzjoni bejn is-sezzjonijiet. 7.6.1.6. Bieba ta' servizz doppja għandha titqies bħala żewġ bibien u tieqa doppja jew multipla bħala żewġ twieqi ta' emerġenza. 7.6.1.7. Jekk il-kompartiment tas-sewwieq ma jipprovdix aċċess għall-kompartiment tal-passiġġieri permezz ta' passaġġ ta' aċċess li jippermetti: (a) It-tarf ta'quddiem tal-gejġ ċilindriku msemmi fl-Anness 4, Figura 6, li jilħaq tal-inqas il-pjan vertikali trasversali tanġenzjali tal-ponta ta' quddiem nett tad-dahar tas-sit tas-sewwieq fil-pożizzjoni lonġitudinali l-aktar lura tiegħu, u (b) Minn dan il-pjan, li ċċaqlaq 'il quddiem il-pannell muri fl-Anness 4, Figura 7, mill-pożizzjoni ta' kuntatt, bil-gejġ ċilindriku sakemm jilħaq mill-anqas il-pjan vertikali tanġenzjali tal-ponta ta' quddiem nett tal-kuxin tas-sit tas-sewwieq, F'dak il-każ, għandhom jiġu ssodisfati r-rekwiżiti tal-paragrafi 7.6.1.7.1 sa 7.6.1.7.5 ta' hawn taħt: 7.6.1.7.1. Il-kompartiment tas-sewwieq għandu jkollu żewġ punti ta' ħruġ, li t-tnejn għandhom ikunu fuq l-istess ħajt laterali. Meta wieħed mill-punti ta' ħruġ ikun tieqa, din it-tieqa għandu jkollha erja minima ta' 400 000 mm2, għandu jkun possibbli li f'dan l-ispazju jiddaħħal rettangolu b'qisien ta' 500 mm × 700 mm u għandu jkun konformi mar-rekwiżiti stabbiliti fil-paragrafu 7.6.8 ta' hawn taħt għat-twieqi ta' emerġenza. 7.6.1.7.2. Maġenb is-sewwieq huma permessi sit wieħed jew tnejn għal persuni oħra, f'liema każ iż-żewġ punti ta' ħruġ imsemmija fil-paragrafu 7.6.1.7.1 ta' hawn fuq għandhom ikunu bibien. Il-bieba tas-sewwieq għandha tiġi aċċettata bħala l-bieba ta' emerġenza għall-okkupanti ta' dawk is-sits, dejjem jekk ikun possibbli li wieħed imexxi gejġ tat-test mis-sits tal-okkupanti lejn l-estern tal-vettura minn ġol-bieba tas-sewwieq (ara l-Anness 4, Figura 27). Il-verifika tal-aċċess għall-bieba tas-sewwieq għandha tkun suġġetta għar-rekwiżiti tal-paragrafu 7.7.3.2 ta' hawn taħt, billi jintuża gejġ tat-test b'dimensjonijiet ta' 600 × 400 mm, kif deskritt fil-paragrafu 7.7.3.3 ta' hawn taħt. Il-bieba ta' servizz għandha tkun fin-naħa tal-vettura opposta għal dik li fiha l-bieba tas-sewwieq u għandha tiġi aċċettata bħala l-bieba ta' emerġenza għas-sewwieq. 7.6.1.7.3. Il-paragrafi 7.6.3 sa 7.6.7, 7.7.1, 7.7.2 u7.7.7 ta' dan l-anness ma għandhomx japplikaw għall-punti ta' ħruġ previsti għall-kompartiment tas-sewwieq kif imsemmija fil-paragrafi 7.6.1.7.1 u 7.6.1.7.2 ta' hawn fuq. 7.6.1.7.4. Fiċ-ċirkostanzi deskritti fil-paragrafi 7.6.1.7.1 u7.6.1.7.2 ta' hawn fuq, il-punti ta' ħruġ previsti għall-kompartiment tas-sewwieq, u għall-okkupanti ta' kwalunkwe sit maġenb is-sewwieq ma għandhomx jitqiesu bħala waħda mill-bibien meħtieġa skont il-paragrafi 7.6.1.1 u 7.6.1.2 ta' hawn fuq, u lanqas bħala wieħed mill-punti ta' ħruġ ta' emerġenza meħtieġa skont il-paragrafu 7.6.1.4 ta' dan l-anness għal kwalunkwe kompartiment tal-passiġġieri ieħor. 7.6.1.7.5. Jistgħu jitwaħħlu sa ħames sits addizzjonali fil-kompartiment li jinkorpora l-kompartiment tas-sewwieq u kwalunkwe sit maġenb is-sewwieq, dejjem jekk is-sits addizzjonali u l-ispazju għal dawn is-sits ikunu konformi mar-rekwiżiti kollha ta' dan ir-Regolament u tal-inqas wieħed mill-punti ta' ħruġ ta' emerġenza meħtieġ skont il-paragrafu 7.6.1.4 ta' hawn fuq ikun bieba li tagħti aċċess għall-kompartiment tal-passiġġieri u li tkun konformi mar-rekwiżiti tal-paragrafu 7.6.3.1.2 ta' dan l-anness għall-bibien ta' emerġenza. 7.6.1.8. Jekk il-kompartiment tas-sewwieq ikun aċċessibbli minn kompartiment tal-passiġġieri permezz ta' passaġġ ta' aċċess li jkun konformi mas-sottoparagrafi(a) u (b) tal-paragrafu 7.6.1.7 ta' hawn fuq, u kwalunkwe sit maġenb dan il-kompartiment tas-sewwieq, huma aċċessibbli minn dak l-istess kompartiment tal-passiġġieri permezz ta' passaġġ ta' aċċess li jkun konformi ma' waħda mill-kundizzjonijiet deskritti fil-paragrafu 7.7.5.1.1 ta' dan l-anness, ma jkun meħtieġ l-ebda punt ta' ħruġ estern mill-kompartiment tas-sewwieq. 7.6.1.9. Jekk, fiċ-ċirkostanzi deskritti fil-paragrafu 7.6.1.8 ta' hawn fuq, bieba tas-sewwieq tkun prevista f'vetturi tal-Klassijiet A jew B din tista' tgħodd bħala bieba ta' emerġenza għall-passiġġieri bil-kundizzjoni li: 7.6.1.9.1. Il-bieba tas-sewwieq tissodisfa r-rekwiżiti relatati mad-dimensjonijiet tal-bieba ta' emerġenza indikati fil-paragrafu 7.6.3.1.2 ta' dan l-annesss; 7.6.1.9.2. Il-bieba tas-sewwieq tissodisfa r-rekwiżiti tal-paragrafu 7.6.1.7.2 ta' hawn fuq; 7.6.1.9.3. L-ispazju riservat għas-sit tas-sewwieq għandu jkun konness mal-kompartiment prinċipali tal-passiġġieri permezz ta' passaġġ xieraq; dan ir-rekwiżit għandu jitqies bħala ssodisfat jekk il-gejġ tat-test deskritt fil-paragrafu7.7.5.1 ta' hawn taħt ikun jista' jitmexxa mingħajr xkiel mill-passaġġ bejn is-sits, sakemm it-tarf ta' quddiem tal-gejġ jilħaq il-pjan vertikali tanġenzjali mal-punt ta' quddiem nett tad-dahar tas-sit tas-sewwieq (dan is-sit ikun fl-aktar pożizzjoni lonġitudinali lura tiegħu) u, minn dan il-pjan, il-gejġ tat-test deskritt fil-paragrafu 7.7.3.3 ta' hawn taħt ikun jista' jitmexxa sal-bieba ta' emerġenza fid-direzzjoni stabbilita minn dak il-paragrafu (ara l-Anness 4, Figura 28) bis-sit u l-aġġustament tal-istering fil-pożizzjoni tan-nofs tagħhom. 7.6.1.10. Il-paragrafi 7.6.1.8 u 7.6.1.9 ta' hawn fuq ma jeskludux li jkun hemm bieba jew xi ostakolu ieħor bejn is-sit tas-sewwieq u l-kompartiment tal-passiġġieri, dejjem jekk dan l-ostakolu ikun jista' jinfetaħ malajr mis-sewwieq f'każ ta' emerġenza. Bieba tas-sewwieq f'kompartiment protetta minn ostakolu ta' dan it-tip ma għandhiex titqies bħala punt ta' ħruġ għall-passiġġieri. 7.6.1.11. Vetturi tal-Klassijiet II, III u B għandhom ikunu mgħammra b'bibien ta' evakwazzjoni, flimkien mal-bibien u t-twieqi ta' emerġenza. Fil-każ ta' vetturi b'żewġ pjani, dawn il-bibien għandhom jiġu installati fis-saqaf tal-pjan ta' fuq biss. In-numru minimu ta' bibien ta' evakwazzjoni għandu jkun:



Numru ta' passiġġieri (fil-pjan ta' fuq fil-każ ta' vetturi b'żewġ pjani) Numru minimu ta' bibien ta' evakwazzjoni Mhux aktar minn 30 l Aktar minn 30 2 Għajr kif previst fil-paragrafu 7.6.1.12, il-bibien ta' evakwazzjoni jistgħu jiġu installati wkoll fil-każ ta' vetturi tal-Klassijiet I u A. Ma għandux ikun hemm bibien ta' evakwazzjoni installati fis-saqaf ta' trolleybus. 7.6.1.12. Ma għandhomx jiġu installati bibien ta' evakwazzjoni f'pożizzjonijiet fejn ikun hemm komponenti tekniċi li jistgħu jkunu ta' periklu għall-passiġġieri li jużaw il-bibien ta' evakwazzjoni (eż sistemi ta' vultaġġ għoli, sistemi li jkun fihom likwidi u/jew gass perikolużi, eċċ.). 7.6.1.13. Kull taraġ intern għandu jitqies bħala punt ta' ħruġ mill-pjan ta' fuq ta' vettura b'żewġ pjani. 7.6.1.14. Il-persuni kollha li jkunu fil-pjan ta' isfel ta' vettura b'żewġ pjani għandhom, f'sitwazzjoni ta' emerġenza, ikollhom aċċess għal barra mill-vettura mingħajr ma jkollhom għalfejn jidħlu fil-pjan ta' fuq. 7.6.1.15. Il-passaġġ bejn is-sits fil-pjan ta' fuq ta' vettura b'żewġ pjani għandu jkun konness permezz ta' taraġ intern wieħed jew aktar mal-passaġġ ta' aċċess ta' bieba ta' servizz jew mal-passaġġ bejn is-sits fil-pjan ta' isfel sa distanza ta' 3 m mill-bieba ta' servizz 7.6.1.15.1. Tal-inqas taraġ wieħed u nofs taraġ għandhom jiġu previsti fil-każ ta' vetturi tal-Klassi I jekk ikunu se jinġarru aktar minn 50 passiġġier fis-sular ta' fuq; 7.6.1.15.2. Tal-inqas taraġ wieħed u nofs taraġ għandhom jiġu previsti fil-każ ta' vetturi tal-Klassi II u tal-Klassi III jekk ikunu se jinġarru aktar minn 30 passiġġier fis-sular ta' fuq. 7.6.1.16. Fil-każ ta' vettura bla saqaf, il-punti ta' ħruġ fuq il-pjan bla saqaf għandhom ikunu tali li jissodisfaw dawk id-dispożizzjonijiet li ma jkunux inkompatibbli man-nuqqas tas-saqaf. 7.6.1.17. Fil-każ ta' vetturi tal-Klassi A jew B, jekk ikun hemm bieba fuq in-naħa opposta tal-bieba tas-sewwieq, din tista' tgħodd bħala waħda mill-punti ta' ħruġ meħtieġa għall-passiġġieri sakemm: 7.6.1.17.1. Ma jkunx hemm aktar minn sit wieħed tal-passiġġieri maġenb il-kompartiment tas-sewwieq, u 7.6.1.17.2. Tkun konformi mad-dispożizzjonijiet tal-paragrafu 7.6.1.9 ta' hawn fuq. 7.6.2. Pożizzjonament tal-punti ta' ħruġ 7.6.2.1. Il-vetturi tal-Klassijiet I, II u III għandhom jissodisfaw ir-rekwiżiti li ġejjin: 7.6.2.1.1. Il-bieba/bibien ta' servizz għandhom ikunu fil-ġenb tal-vettura li jkun l-eqreb lejn il-ġenb tat-triq li jikkorrispondi mad-direzzjoni tat-traffiku li għaliha hija ddisinjata l-vettura u kif iddikjarat mill-manifattur fil-formola ta' komunikazzjoni tal-Anness 1, Parti I, Appendiċi 1, paragrafu 2.8 ta' dan ir-Regolament tal-inqas waħda minnhom għandha tkun fin-nofs ta' quddiem tal-vettura. Dan ma għandux jeskludi: 7.6.2.1.1.1. Il-provvediment ta' bieba ddisinjata apposta fil-faċċati ta' wara jew tal-ġenb tal-vettura sabiex tintuża minflok bieba ta' servizz minn passiġġieri fuq siġġu tar-roti, jew 7.6.2.1.1.2. I-provvediment ta' bieba addizzjonali fil-faċċata ta' wara tal-vettura, l-aktar għat-tagħbija/ħatt ta' oġġetti jew bagalji, iżda li tista' tintuża mill-passiġġieri fejn iċ-ċirkostanzi jitolbu dan, jew 7.6.2.1.1.3. Il-provvediment ta' bieba/bibien ta' servizz addizzjonali fuq in-naħa opposta tal-vettura fil-każ ta' vetturi ddisinjati sabiex jintużaw f'ċirkostanzi li jeħtieġu tlugħ/inżul ta' passiġġieri fuq iż-żewġ naħat tal-vettura. Il-vetturi b'dan it-tagħmir għandhom ikunu mgħammra b'kontroll(i) li jippermettu lis-sewwieq jimpedixxi t-tħaddim normali tal-bibien li ma jkunux qed jintużaw dak il-ħin. 7.6.2.2. Il-vetturi tal-Klassijiet A u B għandhom jissodisfaw ir-rekwiżiti li ġejjin: 7.6.2.2.1. Il-bieba/bibien ta' servizz għandhom ikunu fil-ġenb tal-vettura li tkun l-eqreb lejn il-ġenb tat-triq li jikkorrispondi mad-direzzjoni tat-traffiku li għaliha hija ddisinjata l-vettura u kif iddikjarat mill-manifattur fil-formola ta' komunikazzjoni tal-Anness 1, Parti I, Appendiċi 1, paragrafu 2.8, ta' dan ir-Regolament. 7.6.2.2.2. Il-punti ta' ħruġ għandhom jitqiegħdu b'tali mod li jkun hemm tal-inqas punt ta' ħruġ wieħed fuq kull naħa tal-vettura. 7.6.2.2.3. In-nofs ta' quddiem u n-nofs ta' wara tal-kompartiment tal-passiġġieri għandu jkollhom tal-inqas punt ta' ħruġ wieħed kull wieħed. 7.6.2.3. Jekk il-kompartiment tal-passiġġieri jkollu erja S0 daqs jew akbar minn 10 m2, żewġ bibien minn dawk imsemmija fil-paragrafu 7.6.1.1 ta' hawn fuq għandhom ikunu separati b'mod li d-distanza bejn il-pjanijiet vertikali trasversali li jgħaddu miċ-ċentri tal-erja tagħhom ma tkunx inqas minn: 7.6.2.3.1. Fil-każ ta' vettura bi pjan wieħed, 40 fil-mija tat-tul globali tal-kompartiment tal-passiġġieri mkejjel b'mod parallel mal-assi lonġitudinali tal-vettura. Fil-każ ta' vettura artikolata, dan ir-rekwiżit għandu jkun issodisfat jekk żewġ bibien tas-sezzjonijiet differenti jkunu separati b'mod li d-distanza bejn il-bibien ma tkunx inqas minn 40 fil-mija tat-tul globali tal-kompartiment ikkombinat tal-passiġġieri (is-sezzjonijiet kollha). Jekk waħda minn dawn iż-żewġ bibien tifforma parti minn bieba doppja, din id-distanza għandha titkejjel bejn iż-żewġ bibien li jkunu qegħdin l-iktar 'il bogħod minn xulxin. 7.6.2.3.2. Fil-każ ta' vettura b'żewġ pjani, tnejn mill-bibien imsemmija fil-paragrafu 7.6.1.1 ta' hawn fuq għandhom ikunu separati b'mod li d-distanza bejn il-pjanijiet vertikali trasversali li jgħaddu miċ-ċentri tas-superfiċji tagħhom ma tkunx inqas minn jew 25 fil-mija tat-tul globali tal-vettura jew 40 fil-mija tat-tul globali tal-kompartiment tal-passiġġieri fuq il-pjan ta' isfel; dan ma għandux ikun applikabbli jekk iż-żewġ bibien ikunu fuq naħat differenti tal-vettura. Jekk waħda minn dawn iż-żewġ bibien tifforma parti minn bieba doppja, din id-distanza għandha titkejjel bejn iż-żewġ bibien li jkunu qegħdin l-iktar 'il bogħod minn xulxin. 7.6.2.4. Il-punti ta' ħruġ (fuq kull pjan, fil-każ ta' vettura b'żewġ pjani) għandhom jitqiegħdu b'tali b'mod li l-għadd tagħhom fuq kull waħda miż-żewġ naħat tal-vettura jkun kważi l-istess. (Dan ma għandux jimplika l-ħtieġa li jiġu pprovduti punti ta' ħruġ addizzjonali aktar min-numru speċifikat fil-paragrafu 7.6.1 ta' hawn fuq). Jekk ikun hemm punti ta' ħruġ iżjed min-numru minimu meħtieġ, dawn ma għandhomx għalfejn ikunu mqassma l-istess fuq kull waħda miż-żewġ naħat tal-vettura. 7.6.2.5. Tal-inqas punt ta' ħruġ wieħed għandu jkun jew fil-faċċata ta' wara jew fil-faċċata ta' quddiem tal-vettura: 7.6.2.5.1. Fil-każ ta' vetturi tal-Klassi I u A, ir-rekwiżiti tal-paragrafu 7.6.2.5 ta' hawn fuq jiġu ssodisfati jekk ikun hemm installata bieba ta' evakwazzjoni; jew, f'każ li japplika l-paragrafu 7.6.1.12, jekk fuq kull naħa tal-vettura jkun jemm installat punt ta' ħruġ addizzjonali għal dawk speċifikati fil-paragrafu 7.6.1 ta' hawn fuq. 7.6.2.5.2. Fil-każ ta' vetturi b'żewġ pjani, ir-rekwiżiti tal-paragrafu 7.6.2.5 ta' hawn fuq għandu japplika għall-pjan ta' fuq biss. 7.6.2.6. Il-punti ta' ħruġ fl-istess naħa tal-vettura għandhom ikunu separati kif xieraq mat-tul tal-kompartiment tal-passiġġieri. 7.6.2.7. Jista' jkun hemm bieba fil-faċċata ta' wara tal-vettura, dejjem jekk din ma tkunx bieba ta' servizz. 7.6.2.8. Il-bibien ta' evakwazzjoni meħtieġa għandhom ikunu pożizzjonati kif ġej: (a) Jekk hemm bieba waħda biss, din għandha tkun fit-terz tan-nofs tal-kompartiment tal-passiġġieri; jew (b) jekk ikun hemm żewġ bibien, dawn għandhom ikunu separati b'distanza ta' mill-anqas 2 m mkejla bejn l-eqreb trufijiet tal-aperturi f'linja parallela mal-assi lonġitudinali tal-vettura. 7.6.3. Dimensjonijiet minimi tal-punti ta' ħruġ 7.6.3.1. Il-vetturi tal-Klassi I, II jew III għandhom jissodisfaw ir-rekwiżiti li ġejjin: 7.6.3.1.1. Il-bibien ta' servizz għandu jkollhom apertura li toħloq aċċess skont ir-rekwiżiti indikati fil-paragrafu 7.7.1 ta' dan l-anness. 7.6.3.1.2. Il-bibien ta' emerġenza għandu jkollhom apertura b'għoli minimu ta 1 450 mm u wisa' minimu ta' 600 mm. 7.6.3.1.3. It-twieqi ta' emerġenza għandu jkollhom erja minima ta' 400 mm2. Għandu jkun possibbli li f'dan l-ispazju jiddaħħal rettangolu b'qisien ta' 500 mm × 700 mm. 7.6.3.1.4. Fil-każ ta' tieqa ta' emerġenza li tinsab fil-faċċata ta' wara tal-vettura, din għandha jew tissodisfa r-rekwiżiti indikati fil-paragrafu 7.6.3.1.3 ta' hawn fuq, jew għandu jkun possibbli li fl-apertura ta' din it-tieqa ta' emerġenza jiddaħħal rettangolu għoli 350 mm u wiesa' 550 mm, li l-kantunieri tiegħu jistgħu jiġu ttondjati għal raġġ tal-kurvatura ta' mhux aktar minn 250 mm. 7.6.3.1.5. Il-bibien ta' evakwazzjoni għandu jkollhom apertura b'erja minima ta' 450 000 mm2. Għandu jkun possibbli li f'dan l-ispazju jiddaħħal rettangolu b'qisien ta' 600 mm × 700 mm. 7.6.3.2. Il-vetturi tal-Klassi A jew B jistgħu jissodisfaw jew ir-rekwiżiti indikati fil-paragrafu 7.6.3.1 ta' hawn fuq (Klassi A li tissodisfa r-rekwiżiti tal-Klassi I u Klassi B li tissodisfa r-rekwiżiti tal-Klassi II u III) jew ir-rekwiżiti li hemm fl-Anness 7, paragrafu 1.1. 7.6.4. Rekwiżiti tekniċi għall-bibien ta' servizz kollha 7.6.4.1. Kull bieba ta' servizz għandha tkun tista' tinfetaħ faċilment minn ġewwa u minn barra l-vettura meta l-vettura tkun wieqfa (iżda mhux neċessarjament meta l-vettura tkun miexja). Madankollu, dan ir-rekwiżit ma għandux jitqies li jeskludi l-possibilità li l-bieba tiġi llokkjata minn barra, dejjem jekk il-bieba tkun tista' tinfetaħ dejjem minn ġewwa. 7.6.4.2. Kull kontroll jew apparat għall-ftuħ tal-bieba minn barra (kontroll estern) għandu jkun bejn 1 000 mm u 1 500 mm mill-art u mhux aktar minn 500 mm mill-bieba. Fil-vetturi tal-Klassijiet I, II u III kull kontroll jew apparat għall-ftuħ tal-bieba minn ġewwa għandu jkun bejn 1 000 mm u 1 500 mm mis-superfiċe ta' fuq tal-art jew tat-tarġa l-eqreb tal-kontroll u mhux aktar minn 500 mm mill-bieba. Dan ma għandux japplika għall-kontrolli li jkun hemm fiż-żona tas-sewwieq. 7.6.4.3. Kull bieba ta' servizz singola li titħaddem manwalent u li tkun fuq iċ-ċappetti jew fuq pern għandha tkun magħmula hekk b'tali mod li jekk il-bieba taħbat ma' oġġett wieqaf waqt li l-vettura tkun miexja 'l quddiem hi jkollha tendenza li tingħalaq. 7.6.4.4. Jekk bieba ta' servizz li titħaddem manwalment ikollha fuqha lokk li jagħlaq b'sabta, dan għandu jkun tat-tip f'żewġ stadji. 7.6.4.5. Fuq ġewwa tal-bieba ta' servizz ma għandu jkun hemm l-ebda apparat maħsub biex jgħatti t-tarġiet ta' ġewwa meta l-bieba tkun magħluqa. Dan ma jeskludix il-preżenza fil-ħofra tat-tarġa, meta l-bieba tkun magħluqa, tal-mekkaniżmu li jħaddem il-bieba u ta' tagħmir ieħor imwaħħal man-naħa ta' ġewwa tal-bieba li jifformax parti minn estensjoni tal-art li fuqha jistgħu joqogħdu bilwieqfa l-passiġġieri. Dawn il-mekkaniżmu u tagħmir ma għandhomx ikunu ta' periklu għall-passiġġieri. 7.6.4.6. Jekk il-viżibiltà diretta ma tkunx adegwata, għandhom jitwaħħlu apparati ottiċi jew ta' tip ieħor li jgħinu biex is-sewwieq ikun jista' jara mis-sit tiegħu jekk hemmx xi passiġġier fil-qrib ħafna kemm tan-naħa ta' ġewwa kif ukoll tan-naħa ta' barra tal-bibien ta' servizz kollha li mhumiex bibien ta' servizz awtomatiċi. Fil-każ ta' vetturi b'żewġ pjani tal-Klassi I, dan ir-rekwiżit japplika wkoll għan-naħa ta' ġewwa tal-bibien ta' servizz kollha u fil-viċinanza immedjata ta' kull taraġ intern fuq il-pjan ta' fuq. Fil-każ ta' bieba ta' servizz fil-faċċata ta' wara tal-vettura ta' mhux aktar minn 22 passiġġier, dan ir-rekwiżit jiġi ssodisfat jekk is-sewwieq ikun jista' jara persuna ta' tul ta' 1.3 m bilwieqfa 1 m wara l-vettura. Jistgħu jintużaw l-mirja tas-sewqan biex jiġu ssodisfati r-rekwiżiti ta' dan il-paragrafu, dejjem jekk xorta jkun hemm il-kamp ta' viżjoni meħtieġ għas-sewqan. Fil-każ ta' bibien pożizzjonati wara s-sezzjoni artikolata ta' vettura artikolata, il-mirja ma għandhomx jitqiesu bħala apparat ottiku suffiċjenti. 7.6.4.7. Kull bieba li tinfetaħ 'il ġewwa fil-vettura kif ukoll il-mekkaniżmu tagħha għandhom ikunu mibnija b'tali mod li, f'kundizzjonijiet ta' użu normali, il-moviment tagħhom ma jkunx ta' periklu għall-passiġġieri. Fejn meħtieġ, għandhom jitwaħħlu apparati ta' protezzjoni xierqa. 7.6.4.8. Jekk ikun hemm bieba ta' servizz ħdejn il-bieba ta' toilet jew ta' xi kompartiment intern ieħor, il-bieba ta' servizz ma għandhiex tkun tista' tinfetaħ b'mod aċċidentali. Madankollu, dan ir-rekwiżit ma għandux ikun applikabbli jekk il-bieba tiġi llokkjata awtomatikament meta l-vettura tkun miexja b'veloċità ta' aktar minn 5 km/h. 7.6.4.9. Fil-każ ta' vetturi li jkollhom kapaċità ta' mhux aktar minn 22 passiġġier, li l-bibien ta' servizz tagħhom ikunu fil-faċċata ta' wara tal-vettura, il-battenti tagħhom għandhom ikunu jistgħu jinfetħu mhux aktar minn 115° u mhux inqas minn 85° u, meta miftuħa, għandhom ikunu jistgħu jinżammu f'dik il-pożizzjoni awtomatikament. Dan ma jipprekludix il-possibbilità li l-battenti jinfetħu aktar minn dan l-angolu limitu, meta dan ma jkunx ta' periklu; pereżempju, biex jiffaċilita r-riversjar lejn pjattaforma għolja għal xogħol ta' tagħbija jew li jinfetħu l-bibien sa angolu ta' 270° biex ikun hemm żona libera tat-tgħabija wara l-vettura. 7.6.4.10. Il-bieba ta' servizz, fi kwalunkwe pożizzjoni li tkun miftuħa, ma għandhiex ixxekkel l-użu, jew l-aċċess meħtieġ, għal kwalunkwe punt ta' ħruġ obbligatorju. 7.6.4.11. Jekk ikun hemm sistema ta' llokkjar matul il-lejl, għandu japplika dan li ġej: 7.6.4.11.1. Is-sistema ta' llokkjar għandha tiġi diżattivata awtomatikament meta l-ignition ikun fil-pożizzjoni “ON”, jew 7.6.4.11.2. Is-sewwieq għandu jingħata twissija li tindika li s-sistema ta' llokkjar matul il-lejl għadha attiva fuq bieba waħda jew aktar meta l-ignition ikun fil-pożizzjoni “ON” sinjal wieħed jista' jintuża għal aktar minn bieba waħda. 7.6.5. Rekwiżiti tekniċi addizzjonali għall-bibien ta' servizz motorizzati 7.6.5.1. Fil-każ ta' emerġenza, kull bieba ta' servizz motorizzata għandha tkun tali, li meta l-vettura tkun wieqfa jew miexja b'veloċità ta' 3 km/h jew inqas, tkun tista' tinfetaħ minn ġewwa u, meta ma tkunx illokkjata, minn barra permezz ta' kontrolli li, sew jekk il-provvista tal-enerġija tkun qiegħda taħdem kif ukoll jekk le: 7.6.5.1.1. Jinnewtralizzaw il-kontrolli l-oħra kollha tal-bibien; 7.6.5.1.2. Fil-każ ta' kontrolli interni, ikunu pożizzjonati fuq, jew sa 300 mm mill-bieba, f'għoli (għajr fil-każ ta' kontrolli interni għall-bieba msemmija fl-Anness 8, paragrafu 3.9.1.) ta' mhux inqas minn 1 000 mm 'il fuq mill-ewwel tarġa; 7.6.5.1.3. Jistgħu jidhru faċilment u jiġu identifikati b'mod ċar meta wieħed jersaq lejn il-bieba jew ikun wieqaf quddiem il-bieba u, jekk miżjuda mal-kontrolli normali tal-ftuħ, ikunu mmarkati b'mod ċar biex jintużaw f'kaz ta' emerġenza; 7.6.5.1.4. Jistgħu jitħaddmu minn persuna waħda li tkun bilwieqfa eżatt quddiem il-bieba; 7.6.5.1.5. Jistgħu jattivaw apparat li jimpedixxi l-vettura milli tistartja; 7.6.5.1.6. Jikkawżaw li l-bieba tinfetaħ sa wisa' li l-gejġ definit fil-paragrafu 7.7.1.1 ta' hawn taħt ikun jista' jgħaddi minnu fi żmien 8 sekondi wara t-tħaddim tal-kontroll, jew jippermettu li l-bieba tinfetaħ faċilment bl-idejn għal wisa' li l-gejġ definit fil-paragrafu 7.7.1.1 ta' hawn taħt ikun jista' jgħaddi minnu fi żmien 8 sekondi wara t-tħaddim tal-kontroll; 7.6.5.1.7. Jistgħu jiġu protetti b'element li jkun jista' jitneħħa faċilment jew li jiġi miksur biex jiġi aċċessat il-kontroll ta' emerġenza; it-tħaddim tal-kontroll ta' emerġenza, jew it-tneħħija tal-għata protettiva ta' fuq il-kontroll, għandu jkun indikat lis-sewwieq kemm b'mod li jinstema' kif ukoll viżwalment, u 7.6.5.1.8. Fil-każ ta' bieba mħaddma mis-sewwieq li ma tkunx konformi mar-rekwiżiti tal-paragrafu 7.6.5.6.2 ta' hawn fuq, għandhom ikunu tali li wara li jiġu attivati biex jiftħu l-bieba u jirritornaw għall-pożizzjoni normali tagħhom, il-bieba ma terġax tingħalaq qabel ma s-sewwieq jattiva xi kontroll tal-għeluq. 7.6.5.1.9. Fil-każ ta' kontrolli interni, għandhom jiġu diżattivati jekk il-vettura tkun miexja b'veloċità ta' aktar minn 3 km/h. Dan ir-rekwiżit jista' jiġi applikat għall-kontrolli esterni. 7.6.5.2. Jista' jiġi previst apparat li jitħaddem mis-sewwieq mis-sit tiegħu biex jiddiżattiva il-kontrolli ta' emerġenza esterni sabiex jillokkja l-bibien ta' servizz minn barra. F'dan il-każ, il-kontrolli ta' emerġenza esterni għandhom ikunu riattivati awtomatikament jew permezz tal-istartjar tal-magna jew qabel ma l-vettura tilħaq veloċità ta' 20 km/h sussegwentement, id-diżattivazzjoni tal-kontrolli ta' emerġenza esterni ma għandhiex isseħħ awtomatikament, iżda għandha teħtieġ azzjoni ulterjuri mis-sewwieq. 7.6.5.3. Kull bieba ta' servizz imħaddma mis-sewwieq għandha tkun tista' titħaddem mis-sewwieq meta jkun qiegħed fis-sit tiegħu permezz ta' kontrolli li, għajr fil-każ ta' pedala, ikunu mmarkati ċar u b'mod distintiv. 7.6.5.4. Kull bieba ta' servizz motorizzata għandha tattiva indikatur operatorju ottiku, li għandu jkun viżibbli b'mod ċar mis-sewwieq meta dan ikun qiegħed bilqiegħda fil-pożizzjoni tas-sewqan normali u fi kwalunkwe kundizzjoni ta' tidwil ambjentali, biex javża li l-bieba ma tkunx magħluqa għalkollox. Dan l-indikatur operatorju għandu jissinjala kull meta l-istruttura riġida tal-bieba tkun bejn il-pożizzjoni miftuħa għalkollox u punt 30 mm mill-pożizzjoni magħluqa għalkollox. Indikatur operatorju wieħed jista' jservi għal bieba waħda jew għal aktar. Madankollu, ma għandu jiġi installat l-ebda indikatur operatorju fil-każ ta' bieba ta' servizz ta' quddiem li ma tkunx konformi mar-rekwiżiti tal-paragrafi 7.6.5.6.1.1 u 7.6.5.6.1.2 ta' hawn taħt. 7.6.5.5. Fejn ikunu previsti kontrolli għas-sewwieq biex jiftaħ u jagħlaq bieba ta' servizz motorizzata, dawn għandhom ikunu tali li s-sewwieq ikun jista' jaqleb id-direzzjoni tal-moviment tal-bieba fi kwalunkwe waqt li jrid waqt l-għeluq jew il-ftuħ tal-bieb. 7.6.5.6. Il-kostruzzjoni u s-sistema ta' kontroll ta' kull bieba ta' servizz motorizzata għandhom ikunu tali li l-passiġġieri ma jkunux jistgħu jweġġgħu mal-bieba jew jinqabdu fil-bieba kif din tkun qed tingħalaq. 7.6.5.6.1. Dan ir-rekwiżit għandu jitqies li ġie ssodisfat jekk jiġu ssodisfatti dawn iż-żewġ rekwiżiti: 7.6.5.6.1.1. L-ewwel rekwiżit hu li meta l-għeluq tal-bieba fi kwalunkwe punt tal-kejl deskritt fl-Anness 6 ikollu reżistenza minn forza tal-ikklampjar ta' mhux aktar minn 150N, il-bieba għandha terġa' tinfetaħ awtomatikament u għalkollox u, għajr fil-każ ta' bieba ta' servizz awtomatika, tibqa' miftuħa sakemm jiġi attivat xi kontroll tal-għeluq. Il-forza tal-ikklampjar tista' tiġi mkejla bi kwalunkwe metodu li jissodisfa lill-Awtorità tal-Approvazzjoni tat-Tip. Linji gwida f'dan ir-rigward jinsabu fl-Anness 6 ta' dan ir-Regolament. Il-forza massima tista' tkun akbar minn 150 N għal perjodu ta' ħin qasir, dejjem jekk ma tkunx aktar minn 300 N. Is-sistema tal-ftuħ mill-ġdid tista' tiġi ċċekkjata bl-użu ta' test bar li jkollha sezzjoni għolja 60 mm u wiesgħa 30 mm bil-kantunieri fit-tond b'raġġ ta' 5 mm. 7.6.5.6.1.2. It-tieni rekwiżit hu li kull meta l-bibien jingħalqu fuq l-idejn jew is-swaba' ta' xi passiġġier: 7.6.5.6.1.2.1. Il-bieba terġa' tinfetaħ għalkollox awtomatikament u, għajr fil-każ ta' bieba ta' servizz awtomatika, tibqa' miftuħa sakemm jiġi attivat xi kontroll tal-għeluq, jew 7.6.5.6.1.2.2. L-id jew is-swaba' jkunu jistgħu jinġibdu mill-bibien malajr mingħajr riskju li l-passiġġier iweġġa'. Dan ir-rekwiżit jista' jiġi ċċekkjat manwalment, jew permezz tat-test bar imsemmija fil-paragrafu 7.6.5.6.1.1 ta' hawn fuq, li tidjieq fuq tul ta' 300 mm minn ħxuna ta' 30 mm għal ħxuna ta' 5 mm. Ma għandhiex tiġi midluka b'lostru jew żejt. Jekk il-bieba taqbad il-bar, din għandha tkun tista' titneħħa faċilment, jew 7.6.5.6.1.2.3. Il-bieba tinżamm miftuħa f'pożizzjoni li tippermetti li tgħaddi test bar li jkollha sezzjoni għolja 60 mm, wiesgħa 20 mm bil-kantunieri fit-tond b'raġġ ta' 5 mm. Din il-pożizzjoni ma għandhiex tkun aktar minn 30 mm mill-pożizzjoni tal-bieba magħluqa għalkollox. 7.6.5.6.2. Fil-każ tal-bieba ta' servizz ta' quddiem ir-rekwiżit tal-paragrafu 7.6.5.6 ta' hawn fuq għandu jitqies issodisfat jekk il-bieba: 7.6.5.6.2.1. Tissodisfa r-rekwiżiti tal-paragrafi 7.6.5.6.1.1 u7.6.5.6.1.2 ta' hawn fuq, jew 7.6.5.6.2.2. Tkun attrezzata bi trufijiet rotob; madankollu, dawn ma għandhomx ikunu tant rotob li jekk il-bibien jingħalqu fuq it-test bar imsemmija fil-paragrafu 7.6.5.6.1.1 ta' hawn fuq l-istruttura riġida tal-bibien tingħalaq għalkollox. 7.6.5.7. Meta bieba ta' servizz motorizzata tinżamm magħluqa biss bl-applikazzjoni kontinwa tal-provvista tal-enerġija, għandu jkun hemm apparat ta' twissija viżwali li jinforma lis-sewwieq bi kwalunkwe ħsara fil-provvista tal-enerġija għall-bibien. 7.6.5.8. Jekk jiġi installat apparat li jimpedixxi l-vettura milli tistartja, dan għandu jkun effettiv biss f'veloċitajiet ta' anqas minn 5 km/h u ma għandux jiffunzjona f'veloċitajiet akbar minn dik. 7.6.5.9. Jekk il-vettura ma tkunx mgħammra b'apparat li jimpedixxiha milli tistartja, għandu jiġi attivat apparat ta' twissija akustika li jgħarraf lis-sewwieq f'każ li l-vettura tinstaq minn wieqfa meta l-bieba ta' servizz motorizzata ma tkunx magħluqa għalkollox. Din it-twissija akustika għandha tiġi attivata f'veloċità ta' aktar minn 5 km/h għall-bibien li jkunu konformi mar-rekwiżiti tal-paragrafu 7.6.5.6.1.2.3 ta' hawn fuq. 7.6.6. Rekwiżiti tekniċi addizzjonali għall-bibien ta' servizz awtomatiċi 7.6.6.1. Attivazzjoni tal-kontrolli tal-ftuħ. 7.6.6.1.1. Għajr kif previst fil-paragrafu 7.6.5.1 ta' hawn fuq, il-kontrolli tal-ftuħ ta' kull bieba ta' servizz awtomatika għandhom ikunu jistgħu jiġu attivati u diżattivati biss mis-sewwieq minn postu. 7.6.6.1.2. L-attivazzjoni u d-diżattivazzjoni tista' tkun jew diretta, permezz ta' swiċċ, jew indiretta, pereżempju permezz tal-ftuħ jew għeluq tal-bieba ta' servizz ta' quddiem. 7.6.6.1.3. L-attivazzjoni tal-kontrolli tal-ftuħ mis-sewwieq għandha tkun indikata fl-intern tal-vettura u, meta jkun meħtieġ li l-bieba tinfetaħ minn naħa ta' barra, anke fuq in-naħa ta' barra tal-vettura; l-indikatur (eż. push-button imdawla, sinjal imdawwal) għandu jkun fuq jew maġenb il-bieba korrispondenti. 7.6.6.1.4. Fil-każ ta' attivazzjoni diretta permezz ta' swiċċ, l-istat funzjonali tas-sistema għandu jkun indikat ċar lis-sewwieq, pereżempju permezz tal-pożizzjoni tas-swiċċ jew ta' fanal indikatur jew ta' swiċċ imdawwal. Is-swiċċ għandu jkun immarkat b'mod speċjali u rranġat b'tali mod li ma jkunx jista' jiġi mħawwad ma' kontrolli oħra. 7.6.6.2. Ftuħ tal-bibien ta' servizz awtomatiċi. 7.6.6.2.1. Wara li s-sewwieq jattiva l-kontrolli tal-ftuħ, il-passiġġieri għandhom ikunu jistgħu jiftħu l-bieba kif ġej: 7.6.6.2.1.1. Minn ġewwa, pereżempju billi jagħfsu buttuna (push button) jew billi jgħaddu minn quddiem ċellula fotoelettrika, u 7.6.6.2.1.2. Minn barra, għajr fil-każ ta' bieba maħsuba biss bħala ħruġ u mmarkata bħala tali, billi, pereżempju, jagħfsu buttuna mdawla, buttuna taħt sinjal imdawwal, jew apparat simili mmarkat bi struzzjoni xierqa. 7.6.6.2.2. L-għafis tal-buttuni msemmija fil-paragrafu 7.6.6.2.1.1 ta' hawn fuq, u l-użu tal-mezzi ta' komunikazzjoni mas-sewwieq imsemmija fil-paragrafu 7.7.9.1 ta' hawn taħt, jistgħu jagħtu sinjal li jiġi maħżun u li, wara li s-sewwieq jattiva l-kontrolli tal-ftuħ, jiftaħ il-bieba. 7.6.6.3. Għeluq tal-bibien ta' servizz awtomatiċi. 7.6.6.3.1. Meta bieba ta' servizz awtomatika tinfetaħ, din għandha terġa' tingħalaq awtomatikament wara li jkun għadda intervall ta' ħin. Jekk passiġġier jitla' jew jinżel mill-vettura waqt dan l-intervall ta' ħin, apparat ta' sikurezza (eż. xi kuntatt fl-art, raġġ fotoelettriku, aċċess f'direzzjoni waħda) għandu jiżgura li l-ħin sakemm il-bieba tingħalaq ikun twil biżżejjed. 7.6.6.3.2. Jekk passiġġier jitla' jew jinżel mill-vettura waqt li l-bieba tkun qed tingħalaq, il-proċess tal-għeluq għandu jiġi interrott awtomatikament u l-bieba għandha terġa' lura għall-pożizzjoni miftuħa. Biex titreġġa' lura tista' tkun attivata permezz ta' wieħed mill-apparati ta' sikurezza msemmija fil-paragrafu 7.6.6.3.1 ta' hawn fuq jew b'xi apparat ieħor. 7.6.6.3.3. Bieba li tkun ingħalqet awtomatikament skont il-paragrafu 7.6.6.3.1 ta' hawn fuq għandha tkun tista' terġa' tinfetaħ minn passiġġier skont il-paragrafu 7.6.6.2 ta' hawn taħt; dan ma għandux ikun applikabbli jekk is-sewwieq ikun iddiżattiva l-kontrolli tal-ftuħ. 7.6.6.3.4. Wara li s-sewwieq jiddiżattiva l-kontrolli tal-ftuħ tal-bibien ta' servizz awtomatiċi, il-bibien miftuħa għandhom jingħalqu skont il-paragrafi 7.6.6.3.1 u 7.6.6.3.2 ta' hawn fuq. 7.6.6.4. Twaqqif tal-proċess tal-għeluq awtomatiku tal-bibien immarkati għal użu speċjali, eż għal passiġġieri bi pramms, passiġġieri b'mobilità mnaqqsa, eċċ. 7.6.6.4.1. Is-sewwieq għandu jkun jista' jwaqqaf il-proċess tal-għeluq awtomatiku billi jattiva xi kontroll speċjali. Anke l-passiġġier għandu jkun jista' jwaqqaf il-proċess tal-għeluq awtomatiku direttament billi jagħfas buttuna speċjali. 7.6.6.4.2. It-twaqqif tal-proċess tal-għeluq awtomatiku għandu jkun indikat lis-sewwieq, eż. permezz ta' indikatur operatorju ottiku. 7.6.6.4.3. Fi kwalunkwe każ, il-proċess tal-għeluq awtomatiku għandu jkun jista' jerġa' jiġi attivat mis-sewwieq. 7.6.6.4.4. Il-paragrafu 7.6.6.3 ta' hawn fuq għandu japplika għall-għeluq sussegwenti tal-bieba. 7.6.7. Rekwiżiti tekniċi għall-bibien ta' emerġenza 7.6.7.1. Il-bibien ta' emerġenza għandhom ikunu jistgħu jinfetħu faċilment minn ġewwa u minn barra meta l-vettura tkun wieqfa. Madankollu, dan ir-rekwiżit ma għandux jiġi interpretat li qed jeskludi l-possibbiltà li l-bieba tiġi llokkjata minn barra, dejjem jekk il-bieba tkun tista' tinfetaħ minn ġewwa permezz tal-mekkaniżmu normali tal-ftuħ. 7.6.7.2. Il-bibien ta' emerġenza, waqt li jkunu qed jintużaw għal hekk, ma għandhomx ikunu tat-tip motorizzat sakemm, wara l-attivazzjoni tal-kontroll ta' bieba ta' servizz previst fil-paragrafu 7.6.5.1 ta' hawn fuq, jew ta' kontroll ta' bieba ta' emerġenza konformi mal-paragrafu 7.6.5.1 ma jkunx ġie attivat u mreġġa' lura fil-pożizzjoni normali tiegħu, il-bibien ma jerġgħux jingħalqu sakemm is-sewwieq sussegwentement iħaddem il-kontroll tal-għeluq. L-attivazzjoni ta' wieħed mill-kontrolli preskritti fil-paragrafu 7.6.5.1 ta' hawn fuq għandha ġġiegħel lill-bieba tinfetaħ għal wisa' li l-gejġ definit fil-paragrafu 7.7.2.1 ta' hawn taħt ikun jista' jgħaddi minnu f'ħin ta' mhux aktar minn 8 sekondi wara t-tħaddim tal-kontroll, jew tippermetti li l-bieba tinfetaħ faċilment bl-idejn sa wisa' li l-gejġ ikun jista' jgħaddi minnu f'ħin ta' mhux aktar minn 8 sekondi wara t-tħaddim tal-kontroll. Barra minn hekk, il-bibien ta' emerġenza ma għandhomx ikunu tat-tip skorrevoli, għajr fil-każ ta' vetturi li jkollhom kapaċità ta' mhux aktar minn 22 passiġġier. Għal dawn il-vetturi bieba skorrevoli, li huwa magħruf li tista' tinfetaħ mingħajr l-użu ta' għodda wara test tal-ħbit ma' ostakolu fuq quddiem skont ir-Regolament Nru 33, tista' tiġi aċċettata bħala bieba ta' l-emerġenza. 7.6.7.3. Kull kontroll jew apparat għall-ftuħ tal-bieba ta' emerġenza (fil-pjan ta' isfel fil-każ ta' vettura b'żewġ pjani) minn barra għandu jkun bejn1 000 mm u1 500 mm mill-art u mhux aktar minn 500 mm mill-bieba. Fil-vetturi tal-Klassijiet I, II u III kull kontroll jew apparat għall-ftuħ ta' bieba ta' emerġenza minn ġewwa għandu jkun bejn 1 000 mm u 1 500 mm mis-superfiċe ta' fuq tal-art jew tat-tarġa l-eqreb tal-kontroll u mhux aktar minn 500 mm mill-bieba. Dan ma għandhux ikun applikabli għall-kontrolli li jkunu fiż-żona tas-sewwieq. Alternattivament, il-kontroll imsemmi fil-paragrafu 7.6.7.2 ta' hawn fuq għall-ftuħ ta' bieba motorizzata, jista' jitqiegħed skont il-paragrafu 7.6.5.1.2 ta' hawn fuq. 7.6.7.4. Iċ-ċappetti tal-bibien ta' emerġenza installati fuq il-ġenb tal-vettura għandhom jiġu mmuntati fuq in-naħa ta' quddiem tal-bieba u l-bibien għandhom jinfetħu 'il barra. Il-bibien jistgħu jkunu attrezzati b'ċineg, katini jew apparati oħra ta' trażżin, sakemm dawn ma jżommux il-bieba milli tinfetaħ, u tibqa' miftuħa sa angolu ta' mill-inqas 100 grad. Jekk il-vettura jkollha sistema li tipprovdi aċċess liberu mill-bieba ta' emerġenza, ir-rekwiżit tal-angolu minimu ta' 100 grad ma jkunx applikabbli. 7.6.7.5. Il-bibien ta' emerġenza għandu jkollhom protezzjoni milli jinfetħu b'mod aċċidentali. Madankollu, dan ir-rekwiżit ma għandux ikun applikabbli jekk il-bieba tillokkja awtomatikament meta l-vettura tkun miexja b'veloċità ta' aktar minn 5 km/h. 7.6.7.6. Il-bibien ta' emerġenza kollha għandu jkollhom apparat akustiku li jwissi lis-sewwieq meta ma jkunux magħluqa sew. L-apparat ta' twissija għandu jiġi attivat mill-moviment tal-molla jew tal-pum tal-bieba u mhux mill-moviment tal-bieba nnifisha. 7.6.7.7. Jekk ikun hemm sistema ta' llokkjar matul il-lejl, għandu japplika dan li ġej: 7.6.7.7.1. Is-sistema ta' llokkjar għandha tiġi diżattivata awtomatikament meta l-ignition ikun fil-pożizzjoni “ON”, jew 7.6.7.7.2. Is-sewwieq għandu jingħata twissija li tindika li s-sistema ta' llokkjar matul il-lejl għadha attiva fuq bieba waħda jew aktar meta l-ignition ikun fil-pożizzjoni “ON” sinjal wieħed jista' jintuża għal aktar minn bieba waħda. 7.6.8. Rekwiżiti tekniċi għat-twieqi ta' emerġenza. 7.6.8.1. Kull tieqa ta' emerġenza biċ-ċappetti jew li tinqala' għandha tkun tinfetaħ 'il barra. It-tipi li jinqalgħu ma għandhomx jinqalgħu għalkollox mill-vettura waqt li jkunu qed jinfetħu/jingħalqu. It-tħaddim tat-twieqi li jinqalgħu 'l barra għandu jkun tali li ma jkunx possibbli li jinqalgħu għal għarrieda. 7.6.8.2. Kull tieqa ta' emerġenza għandha, jew: 7.6.8.2.1. Tkun tista' jew titħaddem faċilment u minnufih minn ġewwa u minn barra l-vettura permezz ta' apparat meqjus bħala adegwat. Din id-dispożizzjoni tinkludi l-possibbiltà li jintuża, pereżempju, ħġieġ laminat jew materjal tal-plastik, jew 7.6.8.2.2. Tkun magħmula minn ħġieġ tas-sikurezza li jinkiser faċilment. Din id-dispożizzjoni teskludi l-possibbiltà li jintuża ħġieġ laminat jew materjal tal-plastik. Għandu jkun hemm apparat ħdejn kull tieqa ta' emerġenza, lest biex jintuża mill-persuni fil-vettura, biex jiżgura li kull tieqa tista' titkisser. L-apparat li jintuża biex jitkisser il-ħġieġ tat-twieqi ta' emerġenza fuq wara tal-vettura għandu jinżamm fin-nofs ta' fuq jew ta' taħt it-tieqa ta' emerġenza, jew, inkella, għandu jkun hemm apparat maġenb kull tarf tat-tieqa. 7.6.8.3. Kull tieqa ta' emerġenza li tista' tiġi llokkjata minn barra għandha tkun magħmula b'tali mod li tkun tista' tinfetaħ fi kwalunkwe ħin minn ġewwa l-vettura. 7.6.8.4. Jekk it-tieqa ta' emerġenza tkun tat-tip biċ-ċappetti orizzontalment fuq it-tarf ta' fuq, għandu jkun ipprovdut apparat addattat biex iżommha miftuħa għalkollox. Kull tieqa ta' emerġenza biċ-ċappetti għandha taħdem b'tali mod li ma tostakolax il-passaġġ liberu minn ġewwa jew barra tal-vettura. 7.6.8.5. L-għoli tat-tarf ta' isfel ta' tieqa ta' emerġenza installata fil-ġenb tal-vettura mil-livell ġenerali tal-art ta' taħtha (minbarra xi varjazzjonijiet lokali bħall-preżenza ta' rota jew housing tat-trażmissjoni) ma għandux ikun iktar minn 1 200 mm jew inqas minn 650 mm fil-każ ta' tieqa ta' emerġenza biċ-ċappetti, jew 500 mm fil-każ ta' tieqa magħmula minn ħġieġ li jinkiser. Madankollu, fil-każ ta' twieqi ta' emerġenza biċ-ċappetti, l-għoli tat-tarf l-aktar baxx jista' jitnaqqas għal minimu ta' 500 mm dejjem jekk l-apertura tat-tieqa tkun mgħammra b'ilqugħ sal-għoli ta' 650 mm biex jipprevjeni l-possibilità li l-passiġġieri jaqgħu 'l barra mill-vettura. Meta l-apertura tat-tieqa jkollha lqugħ, id-daqs tal-apertura tat-tieqa 'l fuq mill-ilqugħ ma għandux ikun inqas mid-daqs minimu previst għal tieqa ta' emerġenza. 7.6.8.6. Kull tieqa ta' emerġenza biċ-ċappetti li ma tkunx tidher b'mod ċar mis-sit tas-sewwieq għandu jkollha apparat ta' twissija akustika li jwissi lis-sewwieq meta din ma tkunx magħluqa għalkollox. Il-lokk tat-tieqa, u mhux il-moviment tat-tieqa nnifisha, għandu jattiva dan l-apparat. 7.6.9. Rekwiżiti tekniċi għall-bibien ta' evakwazzjoni. 7.6.9.1. Kull bieba ta' evakwazzjoni għandha taħdem b'tali mod li ma tostakolax il-passaġġ liberu minn ġewwa u barra tal-vettura. 7.6.9.2. Il-bibien ta' evakwazzjoni li jkunu fis-saqaf għandhom ikunu jinqalgħu, biċ-ċappetti jew magħmula minn ħġieġ tas-sikurezza li jinkiser faċilment. Il-bibien ta' evakwazzjoni fl-art għandhom ikunu jew fuq iċ-ċappetti jew jinqalgħu u għandu jkollhom apparat ta' twissija akustika li jwissi lis-sewwieq meta din ma tkunx magħluqa sew. Il-lokk tal-bieba ta' evakwazzjoni fl-art, u mhux il-moviment tal-bieba nnifisha, għandu jattiva dan l-apparat. Il-bibien ta' evakwazzjoni fl-art għandhom ikunu protetti milli jinfetħu b'mod aċċidentali. Madankollu, dan ir-rekwiżit ma għandux ikun applikabbli jekk il-bieba tal-bieba ta' evakwazzjoni fl-art tillokkja awtomatikament meta l-vettura tkun miexja b'veloċità ta' aktar minn 5 km/h. 7.6.9.3. It-tipi li jinqalgħu 'l barra ma għandhomx jinqalgħu għalkollox mill-vettura meta jintużaw, b'mod li l-bieba ma tkunx ta' periklu għall-utenti tat-triq. It-tħaddim ta' bibien ta' evakwazzjoni li jinqalgħu 'l barra għandu jkun b'tali mod li jżommhom milli jinfetħu involontarjament. Il-bibien li jinqalgħu li jkunu fl-art għandhom jinfetħu biss għal ġewwa l-kompartiment tal-passiġġieri. 7.6.9.4. Il-bibien ta' evakwazzjoni li jkunu biċ-ċappetti għandhom ikunu mmuntati mal-ġenb lejn in-naħa ta' quddiem jew ta' wara tal-vettura u għandhom jinfetħu f'angolu ta' mill-inqas 100 grad. Il-bibien ta' evakwazzjoni mal-art biċ-ċappetti għandhom jinfetħu għal ġewwa l-kompartiment tal-passiġġieri. 7.6.9.5. Il-bibien ta' evakwazzjoni għandhom ikunu jistgħu jinfetħu jew jinqalgħu faċilment minn ġewwa u minn barra. Madankollu, dan ir-rekwiżit ma għandux jiġi interpretat li qed jeskludi l-possibbiltà li l-bieba ta' evakwazzjoni tiġi llokkjata bil-għan li l-vettura tkun imsakkra meta ma jkun hemm ħadd fiha, dejjem jekk il-bieba ta' evakwazzjoni tkun tista' tinfetaħ jew tinqala' minn ġewwa permezz tal-mekkaniżmu li jiftaħha jew jaqlagħha normalment. Fil-każ ta' bieba ta' evakwazzjoni li tista' tinkiser faċilment, għandu jkun hemm apparat ħdejn il-bieba, li jkun aċċessibbli malajr għan-nies fil-vettura, biex ikun żgurat li il-bieba tista' titkisser. 7.6.10. Rekwiżiti tekniċi għal tarġiet li jidħlu 'l ġewwa It-tarġiet li jidħlu 'l ġewwa, jekk ikunu installati, għandhom ikunu konformi mar-rekwiżiti li ġejjin: 7.6.10.1. It-tħaddim tat-tarġiet li jidħlu 'l ġewwa jista' jkun sinkronizzat ma' dak tal-bieba ta' servizz jew ta' emerġenza korrispondenti; 7.6.10.2. Meta l-bieba tkun magħluqa, l-ebda parti mit-tarġa li tidħol 'il ġewwa ma għandha toħroġ 'il barra aktar minn 10 mm lil hemm mil-linja tal-karozzerija ta' ħdejha; 7.6.10.3. Meta l-bieba tkun miftuħa u t-tarġa li tidħol 'il ġewwa tkun fil-pożizzjoni estiża, is-superfiċe għandha tkun konformi mar-rekwiżiti tal-paragrafu 7.7.7 ta' dan l-anness; 7.6.10.4. Fil-każ ta' tarġa motorizzata, ma għandux ikun possibbli li l-vettura timxi mill-pożizzjoni wieqfa tagħha, weħidha, meta t-tarġa tkun fil-pożizzjoni estiża. Fil-każ ta' tarġa li titħaddem manwalment, għandu jkun hemm twissija akustika li tavża lis-sewwieq meta t-tarġa ma tkunx irtirata għalkollox. 7.6.10.5. Tarġa motorizzata ma għandhiex tkun tista' tinfetaħ 'il barra meta l-vettura tkun miexja. Jekk l-apparat li jħaddem it-tarġa ma jaħdimx, it-tarġa għandha tidħol 'il ġewwa u tibqa' f'dik il-pożizzjoni. Madankollu, meta l-apparat ma jaħdimx jew meta tarġa jiġrilha ħsara jew tkun ostakolata, il-bieba korrispondenti għandha tibqa' tista' titħaddem, 7.6.10.6. Meta passiġġier ikun bilwieqfa fuq tarġa motorizzata li tidħol 'il ġewwa, il-bieba korrispondenti ma għandhiex tkun tista' tingħalaq. Il-konformità ma dan ir-rekwiżit għandha tiġi vverifikata bit-tqegħid ta' massa ta' 15 kg, li tirrappreżenta tifel żgħir, fiċ-ċentru tat-tarġa. Dan ir-rekwiżit ma għandu japplika għall-ebda bieba li s-sewwieq jista' jaraha minn postu. 7.6.10.7. (Riżervat) 7.6.10.8. Il-kantunieri tat-tarġiet li jidħlu 'l ġewwa u li jħarsu 'l quddiem jew lura għandhom ikunu ttondjati, b'raġġ ta' mhux anqas minn 5 mm; it-truf għandhom ikunu ttondjati b'raġġ ta' mhux inqas minn 2.5 mm; 7.6.10.9. Meta l-bieba tal-passiġġieri tkun miftuħa, it-tarġa li tidħol 'il ġewwa għandha tinżamm fissa fil-pożizzjoni estiża. Meta titqiegħed massa ta' 136 kg fiċ-ċentru ta' tarġa waħda jew massa ta' 272 kg fiċ-ċentru ta' tarġa doppja, id-deflessjoni fi kwalunkwe punt tat-tarġa, imkejla b'referenza għall-karozzerija tal-vettura, ma għandhiex tkun aktar minn 10 mm. 7.6.11. Sinjali ta' sikurezza 7.6.11.1. Is-sinjali ta' sikurezza kollha għandhom ikunu konformi mar-rekwiżiti li jinsabu fil-paragrafu 6.5 tal-istandard ISO 3864-1:2011. 7.6.11.2. Kull sinjal ta' sikurezza meħtieġ skont dan ir-Regolament għandu jintuża biex jikkomunika messaġġ ta' sikurezza wieħed biss. L-informazzjoni għandha tingħata fil-forma ta' pittogrammi, madankollu, kliem, ittri u numri jistgħu jiġu integrati mal-pittogramma u kkombinati fl-istess sinjal. Din għandu jkollha pożizzjoni u orjentazzjoni li tista' tinftiehem faċilment. 7.6.11.2.1. Is-sinjali ta' sikurezza għandhom isegwu l-prinċipji indikati fl-eżempji ta' hawn taħt, jiġifieri għandhom ikunu magħmulin minn taqsima ta' intestatura li turi l-messaġġ ta' sikurezza, taqsima oħra li tinkludi informazzjoni struzzjonali u t-tielet taqsima f'qiegħ il-paġna (fakultattiva) għal informazzjoni li ma tkunx essenzjali. 7.6.11.2.2. Il-pittogrammi li jindikaw l-azzjonijiet meħtieġa mill-utent għandhom juru persuna, jew il-parti rilevanti tal-persuna, qiegħda tuża t-tagħmir jew l-apparat. 7.6.11.2.3. Il-pittogrammi li jindikaw moviment meħtieġ għandhom, fejn xieraq, juru vleġġa li tipponta fid-direzzjoni tal-moviment. Meta jkun meħtieġ moviment rotazzjonali, għandha tintuża vleġġa ttondjata. 7.6.11.2.4. Meta jkun meħtieġ li jintuża xi apparat, jitneħħew xi pannelli jew jinfetħu xi bibien, il-pittogramma għandha tindika l-azzjoni waqt li tkun qed isseħħ. 7.6.11.2.5. L-ittra/i żgħar ta' kliem supplimentari, l-ittri singoli u n-numri għandu jkollhom għoli minimu ta' 8 mm. Il-kliem ma għandux ikun f'ittri kbar biss. 7.6.11.3. Is-sinjali ta' sikurezza kollha li huma viżibbli minn ġewwa tal-vettura għandhom ikunu magħmulin minn materjal fotoluminixxenti li jkollu karatteristiċi ta' diżintegrazzjoni tal-luminanza konformi, bħala minimu, mas-subklassifikazzjoni C fit-Tabella 2 tal-istandard ISO 17398:2004, meta mkejla skont il-paragrafu 7.11 ta' dak l-istandard. 7.6.11.4. Is-sinjali ta' sikurezza ma għandhomx jitqiegħdu f'pożizzjonijiet fejn jistgħu jitgħattew waqt it-tħaddim tal-vettura. Madankollu, fuq it-tieqa ta' emerġenza tista' titqiegħed purtiera, jew blajnd, dejjem jekk ikun hemm sinjal ta' sikurezza addizzjonali li jindika li t-tieqa ta' emerġenza tinsab wara l-purtiera jew il-blajnd. 7.6.11.5. Kull punt tal-ħruġ ta' emerġenza u kwalunkwe punt ta' ħruġ ieħor li jissodisfa d-dispożizzjonijiet għal punt ta' ħruġ ta' emerġenza għandu jkun immarkat b'waħda mill-pittogrammi deskritti fit-Tabella 3 tal-istandard ISO 7010:2011; il-pittogrammi għandhom ikunu leġibbli kemm minn ġewwa kif ukoll minn barra l-vettura. 7.6.11.6. Is-sinjali ta' sikurezza għandhom jitqiegħdu biswit, jew madwar, jew fuq il-kontrolli u l-apparat(i) ta' emerġenza interni u esterni kollha li jintużaw għat-tkissir tat-tieqa/twieqi ta' emerġenza. 7.6.11.7. L-ebda parti tas-sinjal ta' sikurezza ma għandha tgħatti xi protezzjoni li jista' jkun hemm mill-użu ħażin, eż għatu. 7.6.11.8. Il-lingwa li biha jridu jkunu miktuba s-sinjali ta' sikurezza kollha li fihom il-kliem, maħsuba biex ikunu konformi mal-paragrafi 7.6.11.1 sa 7.6.11.7 ta' hawn fuq, għandha tiġi determinata mill-awtorità tal-approvazzjoni skont il-pajjiż/i li fihom l-applikant beħsiebu jbiegħ il-vettura flimkien, jekk ikun meħtieġ, mal-awtoritajiet kompetenti tal-pajjiż/i konċernati. Jekk l-awtorità tal-pajjiż/i li fih(om) tkun se tiġi reġistrata l-vettura tibdel il-lingwa, din il-bidla ma għandhiex timplika li jkun hemm proċess ġdid tal-approvazzjoni tat-tip. 7.6.12. Tidwil tal-bieba ta' servizz 7.6.12.1. Il-bieba ta' servizz jista' jkollha tidwil li jdawwal il-parti ċatta u orizzontali tal-art definita fil-paragrafu 7.6.12.2.2 ta' hawn taħt biex jgħin lill-passiġġieri jitilgħu u jinżlu minn fuq il-vettura u biex jippermetti lis-sewwieq, mis-sit tiegħu, jinduna bil-preżenza ta' passiġġier f'din il-parti tal-art. 7.6.12.2. Jekk ikun installat, it-tidwil tal-bieba ta' servizz għandu: 7.6.12.2.1. Ikun ta' lewn abjad; 7.6.12.2.2. Idawwal parti orizzontali u ċatta tal-art li jkollha wisa' ta' 2 m imkejjel minn pjan parallel mal-pjan vertikali lonġitudinali medjan tal-vettura li jgħaddi mill-punt ta' barra nett tal-bieba ta' servizz magħluqa u għal tul li jestendi minn pjan trasversali li jgħaddi mit-tarf l-iżjed 'il quddiem tal-bieba ta' servizz magħluqa għal pjan trasversali li jgħaddi mil-linja ċentrali tar-roti ta' quddiem nett li jkunu qegħdin wara l-bieba ta' servizz, jew, jekk ma jkunx hemm roti minn dawn, għal pjan trasversali li jgħaddi mill-parti ta' wara tal-vettura; 7.6.12.2.3. Ikollu effett ta' tgħammix limitat fuq barra ta' żona fuq l-art li jkollha wisa' massimu ta' 5 m imkejjel mill-ġenb tal-vettura u tul massimu limitat minn pjan trasversali li jgħaddi mill-parti ta' quddiem tal-vettura u pjan trasversali li jgħaddi mill-parti ta' wara tal-vettura; 7.6.12.2.4. Jekk it-tarf ta' isfel tal-apparat tat-tidwil ikun inqas minn 2 m mill-art, ma joħroġx iżjed minn 50 mm 'il barra mill-wisa' globali tal-vettura mkejjel mingħajr dan l-apparat u jkollu raġġi tal-kurvatura ta' mhux inqas minn 2,5 mm; 7.6.12.2.5. Jiġi attivat u diżattivat manwalment permezz ta' swiċċ separat; u 7.6.12.2.6. Ikun installat b'mod li l-apparat ikun jista' jinxtegħel biss meta titħaddem bieba ta' servizz u l-veloċità tal-vettura ma tkunx aktar minn 5 km/h u jintefa awtomatikament qabel ma l-vettura tilħaq veloċità ta' aktar minn 5 km/h. 7.7. Arranġamenti interni 7.7.1. Aċċess għall-bibien ta' servizz (ara l-Anness 4, Figura 1) 7.7.1.1. L-ispazju liberu li jestendi għal ġewwa l-vettura mill-ħajt tal-ġenb li fih tkun installata l-bieba għandu jippermetti l-passaġġ liberu ta' gejġ tat-test li jkollu d-dimensjonijiet jew tal-gejġ tat-test 1 jew tal-gejġ tat-test 2 speċifikati fl-Anness 4, Figura 1. Il-gejġ tat-test għandu jinżamm parallel mal-apertura tal-bieba hekk kif jitmexxa mill-pożizzjoni tal-bidu, fejn il-pjan tal-wiċċ l-aktar qrib ta' ġewwa tal-vettura ikun tanġenzjali mat-tarf ta' barra nett tal-apertura, għall-pożizzjoni fejn imiss mal-ewwel tarġa, u wara dan jinżamm f'angolu rett mad-direzzjoni probabbli tal-moviment ta' persuna li tuża d-daħla. 7.7.1.2. (Riżervat) 7.7.1.3. Meta l-linja ċentrali ta' dan il-gejġ tat-test tkun imxiet distanza ta' 300 mm mill-pożizzjoni tagħha tal-bidu u l-gejġ tat-test imiss mas-superfiċe tat-tarġa jew l-art, dan għandu jinżamm f'dik il-pożizzjoni. 7.7.1.4. Imbagħad, il-gejġ ċilindriku (ara l-Anness 4, Figura 6) li jintuża biex tiġi ttestjata l-wisa' liberu fil-passaġġ bejn is-sits għandu jiġi spostat mill-passaġġ bejn is-sits, bħala punt tal-bidu, fid-direzzjoni probabbli ta' moviment ta' persuna meta tkun se toħroġ mill-vettura, sakemm il-linja ċentrali tiegħu tilħaq il-pjan wieqaf li jkollu t-tarf ta' fuq tat-tarġa ta' fuq nett, jew sakemm pjan tanġenzjali maċ-ċilindru ta' fuq imiss il-pannell doppju, liema minnhom iseħħ l-ewwel, u jinżamm f'dik il-pożizzjoni (ara l-Anness 4, Figura 2). 7.7.1.5. Bejn il-gejġ ċilindriku, fil-pożizzjoni stipulata fil-paragrafu 7.7.1.4, u l-pannell doppju, fil-pożizzjoni stipulata fil-paragrafu 7.7.1.3 ta' hawn fuq, għandu jkun hemm spazju liberu li l-limiti ta' fuq u ta' isfel tiegħu huma indikati fl-Anness 4, Figura 2. Dan l-ispazju ħieles għandu jippermetti l-passaġġ liberu ta' pannell vertikali li l-għamla u d-dimensjonijiet tiegħu huma l-istess bħal tal-gejġ ċilindriku (il-paragrafu 7.7.5.1 ta' hawn taħt), sezzjoni ċentrali u ħxuna ta' mhux aktar minn 20 mm. Dan il-pannell għandu jiġi spostjat, mill-pożizzjoni tanġenzjali tal-gejġ ċilindriku, sakemm il-ġenb estern tiegħu jiġi f'kuntatt mal-ġenb intern tal-pannell doppju, u jmiss mal-pjan jew il-pjani definiti bit-trufijiet tat-tarġa ta' fuq, fid-direzzjoni probabbli tal-moviment ta' persuna li tuża d-daħla (ara l-Anness 4, Figura 2). 7.7.1.6. L-ispazju liberu biex minnu jgħaddi dan il-gejġ ma għandu jinkludi l-ebda spazju li jestendi sa 300 mm quddiem xi kuxin ta' sit mhux kompressat ta' sit iħares 'il quddiem jew lura, jew 225 mm fil-każ tas-sits iħarsu lejn il-ġenb, u sal-għoli ta' fuq tal-kuxin tas-sit (ara l-Anness 4, Figura 25). 7.7.1.7. Fil-każ ta' sits li jingħalqu, dan l-ispazju għandu jiġi determinat bis-sit fil-pożizzjoni tal-użu. 7.7.1.8. Madankollu, sit wieħed jew aktar li jingħalqu, għall-użu tal-ekwipaġġ, jista' jostakola l-passaġġ ta' aċċess għal bieba ta' servizz meta jkun fil-pożizzjoni tal-użu, sakemm: 7.7.1.8.1. Ikun indikat b'mod ċar, kemm fil-vettura nnifisha kif ukoll fil-formola ta' komunikazzjoni (ara l-Anness 1), li s-sit ikun għall-użu tal-ekwipaġġ biss; 7.7.1.8.2. Meta s-sit ma jkunx qed jintuża', dan għandu jingħalaq awtomatikament biex hekk jiġu ssodisfati r-rekwiżiti ta' paragrafi 7.7.1.1 jew 7.7.1.2 u7.7.1.3, 7.7.1.4 u7.7.1.5 ta' dan l-anness; 7.7.1.8.3. Il-bieba ma għandhiex titqies bħala punt ta' ħruġ obbligatorju għall-fini tal-paragrafu 7.6.1.4 ta' dan l-anness; 7.7.1.8.4. Meta s-sit ikun fil-pożizzjoni tal-użu, u meta jkun magħluq, l-ebda parti minnu ma għandha tkun: (a) Iktar 'il quddiem mill-pjan vertikali li jgħaddi min-nofs tas-superfiċe tas-sit tas-sewwieq imqiegħed fil-pożizzjoni l-aktar lura tiegħu u min-nofs tal-mera retroviżur ta' barra li tkun imwaħħla fuq in-naħa opposta tal-vettura jew min-nofs ta' kwalunkwe monitor użat bħala apparat għall-viżjoni indiretta, skont liema minnhom ikun applikabbli, u (b) Iktar 'il fuq minn pjan orizzontali li jkun 300 mm 'il fuq min-nofs tas-superfiċe tas-sit tas-sewwieq fl-aktar pożizzjoni lura u baxxa tiegħu. 7.7.1.9. Fil-każ ta' vetturi li jkollhom kapaċità ta' mhux aktar minn 22 passiġġier, il-bieba minn fejn joħorġu u r-rotta li minnha jgħaddu l-passiġġieri biex jaslu għaliha għandhom jitqiesu li mhumiex ostakolati jekk: 7.7.1.9.1. Imkejjel parallel mal-assi lonġitudinali tal-vettura, ikun hemm spazju vojt ta' mhux anqas minn 220 mm fi kwalunkwe punt u 550 mm fi kwalunkwe punt li jkun aktar minn 500 mm 'il fuq mill-art jew mit-tarġiet (Anness 4, Figura 3). 7.7.1.9.2. Imkejjel perpendikolari mal-assi lonġitudinali tal-vettura, ikun hemm spazju vojt ta' mhux anqas minn 300 mm fi kwalunkwe punt u 550 mm fi kwalunkwe punt li jkun aktar minn 1 200 mm 'il fuq mill-art jew mit-tarġiet jew inqas minn 300 mm 'l isfel mis-saqaf (Anness 4, Figura 4). 7.7.1.10. Id-dimensjonijiet tal-bieba ta' servizz u tal-bieba ta' emerġenza tal-paragrafu 7.6.3.1 ur-rekwiżiti tal-paragrafi 7.7.1.1 sa 7.7.1.7, 7.7.2.1 sa 7.7.2.3, 7.7.5.1 u 7.7.8.5 ta' dan l-anness ma għandhomx ikunu applikabbli għal vettura tal-Klassi B b'massa massima teknikament permissibbli ta' mhux aktar minn 3,5 tunnellati u b'massimu ta' 12-il sit tal-passiġġieri, li fiha, kull sit ikollu aċċess mhux ostakolat għal mill-inqas żewġ bibien. 7.7.1.11. L-inklinazzjoni massima tal-art fil-passaġġ ta' aċċess ma għandhiex tkun aktar minn 5 fil-mija. 7.7.1.12. Is-superfiċe tal-passaġġi ta' aċċess ma għandhiex tkun tiżloq. 7.7.2. Aċċess għall-bibien ta' emerġenza (ara l-Anness 4, Figura 5) Ir-rekwiżiti li ġejjin ma għandhomx japplikaw għall-bibien tas-sewwieq li jintużaw bħala punti ta' ħruġ ta' emerġenza f'vetturi li jkollhom kapaċità ta' aktar minn 22 passiġġier. 7.7.2.1. Għajr kif previst fil-paragrafu 7.7.2.4 ta' hawn taħt, l-ispazju liberu bejn il-passaġġ ta' bejn is-sits u l-apertura tal-bieba ta' emerġenza għandu jippermetti l-passaġġ liberu ta' ċilindru vertikali b'dijametru ta' 300 mm u għoli ta' 700 mm mill-art, li fuqu jitqiegħed it-tieni ċilindru vertikali b'dijametru ta' 550 mm, fejn l-għoli totali tal-assemblaġġ għandu jkun 1 400 mm. Id-dijametru taċ-ċilindru ta' fuq jista' jitnaqqas fin-naħa ta' fuq għal 400 mm, fejn l-angolu taċ-ċanfrin mal-orizzontali ma jkunx aktar minn 30 grad. 7.7.2.2. Il-bażi tal-ewwel ċilindru għandha tkun fil-limiti tal-projezzjoni tat-tieni ċilindru. 7.7.2.3. Jekk is-sits li jingħalqu jiġu installati tul dan il-passaġġ, l-ispazju liberu għaċ-ċilindru għandu jiġi determinat bis-sit fil-pożizzjoni tal-użu tiegħu. 7.7.2.4. Bħala alternattiva għaċ-ċilindru doppju, jista' jintuża' l-apparat tal-iggejġjar deskritt fil-paragrafu 7.7.5.1 ta' hawn taħt (ara l-Anness 4, Figura 6). 7.7.3. Aċċess għat-twieqi ta' emerġenza 7.7.3.1. Għandu jkun possibbli li l-gejġ tat-test jgħaddi mill-passaġġ bejn is-sits għan-naħa ta' barra tal-vettura minn kull tieqa ta' emerġenza. 7.7.3.2. Id-direzzjoni tal-moviment tal-gejġ tat-test għandha tkun fid-direzzjoni probabbli ta'moviment ta' passiġġier ħiereġ mill-vettura. Il-gejġ tat-test għandu jinżamm perpendikolari mad-direzzjoni tal-moviment u ma għandu jiltaqa' ma ebda ostakolu. 7.7.3.3. Il-gejġ tat-test għandu jkun forma ta' platt irqiq b'daqs ta' 600 mm × 400 mm bil-kantunieri fit-tond b'raġġ ta' 200 mm. Madankollu, fil-każ ta' tieqa ta' emerġenza fil-faċċata ta' wara tal-vettura, il-gejġ tat-test jista' jkun ta' daqs ta' 1 400 mm × 350 mm bil-kantunieri fit-tond b'raġġ ta' 175 mm. 7.7.4. Aċċess għall-bibien ta' evakwazzjoni 7.7.4.1. Bibien ta' evakwazzjoni fis-saqaf 7.7.4.1.1. Għajr fil-każ ta' vetturi tal-Klassi I u A, mill-anqas waħda mill-bibien ta' evakwazzjoni għandha tkun pożizzjonata b'mod li piramida mingħajr quċċata li jkollha erbat iġnub b'angolu tal-ġenb ta' 20 grad u għoli ta' 1 600 mm tmiss parti minn sit jew appoġġ ekwivalenti. L-assi tal-piramida għandu jkun vertikali u s-sezzjoni ż-żgħira tagħha għandha tmiss mas-superfiċe tal-apertura tal-bieba ta' evakwazzjoni. It-tagħmir li fuqu sserraħ jista' jkun jingħalaq jew jiċċaqlaq, dejjem jekk ikun jista' jiġi llokkjat meta jkun qed jintuża. Din il-pożizzjoni għandha tittieħed għall-verifika. 7.7.4.1.2. Meta l-ħxuna strutturali tas-saqaf tkun aktar minn 150 mm, is-sezzjoni ż-żgħira tal-piramida għandha tkun tmiss mas-superfiċe tal-apertura tal-bieba ta' evakwazzjoni fil-livell tas-superfiċe ta' barra tas-saqaf. 7.7.4.2. Bibien ta' evakwazzjoni fl-art. Fil-każ ta' bieba ta' evakwazzjoni installata fl-art, il-bieba għandha tagħti aċċess dirett u liberu għal barra l-vettura u għandha tiġi installata fejn ikun hemm spazju liberu fuq l-apertura ekwivalenti għall-għoli tal-passaġġ bejn is-sits. Kwalunkwe sors tas-sħana jew komponenti li jiċċaqalqu għandhom ikunu mill-anqas 500 mm minn kwalunkwe parti tal-apertura tal-bieba. Gejġ tat-test b'għamla ta' pjanċa rqieqa b'dimensjonijiet ta' 600 mm × 400 mm u b'kantunieri fit-tond b'raġġ ta' 200 mm għandu jkun jista' jgħaddi f'pożizzjoni mimduda minn għoli ta' 1 m 'il fuq mill-art tal-vettura. 7.7.5. Passaġġi bejn is-sits (ara l-Anness 4, Figura 6) 7.7.5.1. Il-passaġġ(i) bejn is-sits ta' vettura għandhom ikunu ddisinjati u mibnija b'tali mod li jippermettu l-passaġġ liberu ta' apparat tal-iggejġjar magħmul minn żewġ ċilindri bl-istess assi b'lembut maqlub bil-parti ta' fuq maqtugħa mqiegħed bejniethom, fejn l-apparat tal-iggejġjar ikollu d-dimensjonijiet indikati fl-Anness 4, Figura 6. L-apparat tal-iggejġjar jista' jmiss maċ-ċineg li wieħed iżomm magħhom, jekk ikun hemm, jew ma' xi oġġetti flessibbli bħall-komponenti taċ-ċinturini tas-sikurezza u jressaqhom faċilment. Fil-vetturi tal-Klassi I u A, l-apparat tal-iggejġjar skont l-Anness 4, Figura 6, ma għandhu jmiss ma' ebda monitor jew apparat tad-displej installati mas-saqaf ta' fuq il-passaġġ bejn is-sits. Fil-vetturi tal-Klassi II, III u B, l-apparat tal-iggejġjar skont l-Anness 4, Figura 6, jista' jmiss ma' kwalunkwe monitor jew apparat tad-displej installati mas-saqaf ta' fuq il-passaġġ bejn is-sits. Il-forza massima meħtieġa biex dawn il-monitor jew apparat tad-displej jitwarrbu, fiż-żewġ direzzjonijiet, ma għandhiex tkun aktar minn 35 Newton. Din il-forza massima għandha tiġi applikata f'direzzjoni perpendikolari man-nofs tat-tarf ta' taħt tal-monitor jew tal-apparat tad-displej fiż-żewġ direzzjonijiet alternattivament sakemm il-monitor jew l-apparat tad-displej ikun f'pożizzjoni li tippermetti l-passaġġ liberu tal-apparat tal-iggejġjar. Wara li jitneħħa min-nofs, il-monitor jew l-apparat tad-displej għandu jibqa' fil-pożizzjoni tiegħu u ma jerġax jiġi attivat awtomatikament. Jekk vettura tal-Klassi I, II jew A tkun mgħammra b'ostakolu, l-apparat tal-iggejġjar skont l-Anness 4, Figura 6, jista' jmiss mal-ostakolu dejjem jekk il-forza massima meħtieġa biex iċċaqlaq dan l-ostakolu min-nofs ma tkunx aktar minn 50 Newton imkejla fil-punt ta' kuntatt bejn l-apparat tal-iggejġjar skont l-Anness 4, Figura 6 u l-ostakolu u applikata f'direzzjoni perpendikolari mal-ostakolu. Il-forza massima għandha tkun applikabbli għaż-żewġ direzzjonijiet tal-moviment tal-apparat tal-iggejġjar. Jekk il-vettura tkun mgħammra b'lift biswit l-ostakolu, l-ostakolu jista' jiġi mblukkat temporanjament waqt li l-lift ikun qed jaħdem. 7.7.5.1.1. Jekk ma jkun hemm l-ebda punt ta' ħruġ quddiem sit jew filliera ta' sits 7.7.5.1.1.1. Fil-każ ta' sits li jħarsu 'l quddiem, it-tarf ta' quddiem tal-gejġ ċilindriku definit fil-paragrafu 7.7.5.1 ta' hawn fuq għandu jilħaq tal-inqas il-pjan vertikali trasversali tanġenzjali mal-ponta ta' quddiem nett tad-dahar tas-sit ta' quddiem nett tar-ringiela ta' quddiem u jinżamm f'dik il-pożizzjoni. Minn dan il-pjan, għandu jkun possibbli li wieħed iċaqlaq il-pannell muri fl-Anness 4, Figura 7, b'tali mod li jekk jibda mill-pożizzjoni fejn imiss mal-gejġ ċilindriku, il-wiċċ tal-pannell li jħares lejn in-naħa ta' barra tal-vettura jiġi spostjat 'il quddiem distanza ta' 660 mm. 7.7.5.1.1.2. Fil-każ tas-sits li jħarsu lejn il-ġenb, il-parti ta' quddiem tal-gejġ ċilindriku għandha tilħaq tal-inqas il-pjan trasversali li jaħbat mal-pjan vertikali li jgħaddi min-nofs tas-sit ta' quddiem. (Anness 4, Figura 7). 7.7.5.1.1.3. Fil-każ ta' sits li jħarsu lura, il-parti ta' quddiem tal-gejġ ċilindriku għandha tmiss tal-inqas il-pjan trasversali vertikali tanġenzjali mas-superfiċe tal-kuxins tas-sits tar-ringiela ta' quddiem jew tas-sit ta' quddiem (Anness 4, Figura 7). 7.7.5.2. (Riżervat) 7.7.5.3. Fuq il-vetturi tal-Klassi III is-sits fuq ġenb wieħed jew fuq iż-żewġ naħat tal-passaġġ ta' bejniethom jistgħu jiġu spostjati lateralment biex ikun possibbli li l-wisa' tal-passaġġ bejn is-sits jitnaqqas għall-valur korrespondenti ta' ċilindru b'dijametru ta' taħt ta' 220 mm, bil-kundizzjoni li t-tħaddim ta' kontroll fuq kull sit, li jkun aċċessibli faċilment għal persuna li tkun bilwieqfa fil-passaġġ bejn is-sits, ikun suffiċjenti biex ireġġa' s-sit lura faċilment u, jekk possibbli, awtomatikament, anki meta jkun mgħobbi, lejn il-pożizzjoni korrespondenti tal-wisa' minimu ta' 300 mm. 7.7.5.4. Fuq vetturi artikolati, l-apparat tal-iggejġjar imsemmi fil-paragrafu 7.7.5.1 ta' hawn fuq għandu jkun jista' jgħaddi mingħajr xkiel mis-sezzjoni artikolata fuq kwalunkwe pjan fejn iż-żewġ sezzjonijiet jippermettu li jgħaddu l-passiġġieri. L-ebda parti tal-kisi artab ta' dik is-sezzjoni, inkluż il-partijiet tal-bellows, ma għandha tisporġi fil-passaġġ bejn is-sits. 7.7.5.5. Jistgħu jitwaħħlu tarġiet fil-passaġġi bejn is-sits. Il-wisa' ta' dawn it-tarġiet ma għandux ikun inqas mill-wisa' tal-passaġġ bejn is-sits, fin-naħa ta' fuq tat-tarġiet. 7.7.5.6. Ma għandhomx ikunu permessi sits li jingħalqu li jippermettu lill-passiġġieri joqogħdu bilqiegħda fil-passaġġ bejn is-sits. Madankollu, għandhom ikunu permessi sits li jingħalqu, f'partijietoħra tal-vettura, bil-kundizzjoni li dawn ma jimblukkawx il-mogħdija tal-gejġ tat-test tul il-passaġġ bejn is-sits meta dawn ikunu miftuħa (il-pożizzjoni ta' bilqiegħda). 7.7.5.7. Ma għandhomx ikunu permessi sits skorrevoli lateralment li, f'pożizzjoni minnhom, jisporġu fuq il-passaġġ bejn is-sits, għajr fuq vetturi tal-Klassi III u suġġetti għall-kundizzjonijiet previsti fil-paragrafu 7.7.5.3 ta' hawn fuq. 7.7.5.8. Fil-każ ta' vetturi li għalihom japplika l-paragrafu 7.7.1.9 ta' dan l-anness, ma għandux ikun meħtieġ passaġġ bejn is-sits dejjem jekk id-dimensjonijiet tal-aċċess speċifikati f'dak il-paragrafu jkunu rispettati. 7.7.5.9. Is-superfiċe tal-passaġġ bejn is-sits ma għandhiex tkun tiżloq. 7.7.6. L-inklinazzjoni tal-passaġġ bejn is-sits L-inklinazzjoni tal-passaġġ bejn is-sits ma għandhiex tkun aktar minn: 7.7.6.1. Fid-direzzjoni lonġitudinali: 7.7.6.1.1. Tmienja fil-mija fil-każ ta' vettura tal-Klassi I, II jew A, jew 7.7.6.1.2. 12,5 fil-mija fil-każ ta' vettura tal-Klassiijiet III u B, u 7.7.6.2. Fid-direzzjoni trasversali, 5 fil-mija għall-klassijiet kollha. 7.7.7. Tarġiet (ara l-Anness 4, Figura 8) 7.7.7.1. L-għoli massimu u minimu, u l-fond minimu, tat-tarġiet għall-passiġġieri fil-bibien ta' servizz u ta' emerġenza, u ġewwa l-vettura, huma speċifikati fl-Anness 4, Figura 8. 7.7.7.1.1. Kwalunkwe mogħdija minn passaġġ bejn is-sits baxx għal żona tas-sits ma għandhiex titqies bħala tarġa. Madankollu, id-distanza vertikali bejn is-superfiċe tal-passaġġ bejn is-sits u l-art taż-żona tas-sits ma għandhiex tkun aktar minn 350 mm. 7.7.7.2. L-għoli ta' tarġa għandu jitkejjel fiċ-ċentru tal-wisa' tagħha fit-tarf ta' barra, u t-tip u l-pressjoni tat-tajers ikunu kif speċifikat mill-manifattur għall-massa massima mgħobbija teknikament permissibbli (M). 7.7.7.3. L-għoli tal-ewwel tarġa mill-art għandu jitkejjel meta l-vettura tkun fuq art lixxa, bil-massa tagħha f'kundizzjoni ta' sewqan kif definit fil-paragrafu 2.18 ta' dan ir-Regolament, u t-tip u l-pressjoni tat-tajer ikunu kif speċifikat mill-manifattur għall-massa massima mgħobbija teknikament permessibbli (M) iddikjarata skont il-paragrafu 2.19 ta' dan ir-Regolament. 7.7.7.4. Meta jkun hemm iżjed minn tarġa waħda, kull tarġa tista' testendi fiż-żona tal-projezzjoni vertikali tat-tarġa li jmiss b'sa 100 mm u l-projezzjoni fuq l-art li jirfsu fuqha għandha tħalli superfiċe vojta ta' mill-inqas 200 mm (ara l-Anness 4, figura 8) bil-kurvaturi kollha li joħorġu 'l barra tat-tarġiet ikunu ddisinjati b'tali mod li jnaqqsu r-riskju li wieħed jitfixkel fihom u jaqa'. Il-kurvaturi kollha tat-tarġiet għandhom jikkuntrastaw viżwalment mal-partijiet ta' madwarhom. 7.7.7.5. Il-wisa' u l-għamla ta' kull tarġa għandhom ikunu tali li fuq dik it-tarġa jkun jista' jitqiegħed rettangolu, bil-qisien indikati fit-tabella ta' hawn taħt, bla ma jisporġi b'aktar minn 5 fil-mija tal-erja tiegħu. F'bieba doppja, kull nofs tal-bieba għandu jilħaq dan ir-rekwiżit.



Numru ta' passiġġieri > 22 ≤ 22 Erja L-ewwel tarġa (mm) 400 × 300 400 × 200 Tarġiet oħra (mm) 400 × 200 400 × 200 7.7.7.6. It-tarġiet kollha għandu jkollhom superfiċe li ma tiżloqx. 7.7.7.7. L-inklinazzjoni massima tat-tarġa fi kwalunkwe direzzjoni ma għandhiex tkun aktar minn 5 fil-mija. 7.7.8. Is-sits tal-passiġġieri (inkluż is-sits li jingħalqu) u l-ispazju għall-passiġġieri bilqiegħda 7.7.8.1. Il-wisa' minimu tas-sit (ara l-Anness 4, Figura 9) 7.7.8.1.1. Il-wisa' minimu tal-kuxin tas-sit, dimensjoni “F” (Anness 4, Figura 9), imkejjel minn pjan vertikali li jgħaddi min-nofs ta' dik il-pożizzjoni bilqiegħda, għandu jkun: 7.7.8.1.1.1. 200 mm fil-każ tal-Klassi I, II, A jew B; jew 7.7.8.1.1.2. 225 mm fil-każ tal-Klassi III. 7.7.8.1.2. Il-wisa' minimu tal-ispazju disponibbli għal kull pożizzjoni bilqiegħda, dimensjoni “G” (Anness 4, Figura 9), imkejjel minn pjan vertikali li jgħaddi miċ-ċentru ta' dik il-pożizzjoni bilqiegħda f'għoli ta' bejn 270 mm u 650 mm 'il fuq mill-kuxin tas-sit mhux kompressat, ma għandux ikun inqas minn: 7.7.8.1.2.1. 250 mm fil-każ ta' sits individwali; jew 7.7.8.1.2.2. 225 mm fil-każ ta' ringieli kontinwi ta' sits għal żewġ passiġġieri jew aktar. 7.7.8.1.3. Għal vetturi b'wisa' ta' mhux aktar minn 2,35 m: 7.7.8.1.3.1. Il-wisa' tal-ispazju disponibbli għal kull pożizzjoni bilqiegħda, imkejjel minn pjan vertikali li jgħaddi miċ-ċentru ta' dik il-pożizzjoni bilqiegħda f'għoli bejn 270 mm u 650 mm 'il fuq mill-kuxin tas-sit mhux kompressat, għandu jkun 200 mm (ara l-Anness 4, Figura 9A). Fil-każ tal-konformità ma dan il-paragrafu, ir-rekwiżiti tal-paragrafu 7.7.8.1.2 ta' hawn fuq ma għandhomx ikunu applikabbli; u 7.7.8.1.3.2. Fil-każ ta' vetturi tal-Klassi III, il-wisa' minimu tal-kuxin tas-sit, dimensjoni “F” (Anness 4, Figura 9A), imkejjel minn pjan vertikali li jgħaddi miċ-ċentru ta' dik il-pożizzjoni bilqiegħda, ma għandux ikun inqas minn 200 mm. Fil-każ tal-konformità ma dan il-paragrafu, ir-rekwiżiti tal-paragrafu 7.7.8.1.1.2 ta' hawn fuq ma għandhomx ikunu applikabbli. 7.7.8.1.4. Għall-vetturi li jkollhom kapaċità ta' mhux aktar minn 22 passiġġier, fil-każ tas-sits li jmissu mal-ħajt tal-genb tal-vettura, l-ispazju disponibbli ma jinkludix, fil-parti ta' fuq tiegħu, spazju triangolari b'wisa' ta' 20 mm u b'għoli ta' 100 mm (ara l-Anness 4, Figura 10). Barra minn hekk, l-ispazju meħtieġ għaċ-ċinturini tas-sikurezza u l-ankraġġi tagħhom u għall-viżiera tax-xemx għandu jitqies bħala eżenti. 7.7.8.1.5. Fil-kejl tal-wisa' tal-passaġġ bejn is-sits, ma għandux jitqies jekk l-ispazju disponibbli definit hawn fuq jisporġix jew le għal ġewwa l-passaġġ bejn is-sits. 7.7.8.2. Fond minimu tal-kuxin tas-sit (dimensjoni K, ara l-Anness 4, Figura 11) Il-fond minimu tal-kuxin tas-sit għandu jkun: 7.7.8.2.1. 350 mm f'vetturi tal-Klassi I, A jew B, u 7.7.8.2.2. 400 mm f'vetturi tal-Klassi II jew tal-Klassi III. 7.7.8.3. L-għoli tal-kuxin tas-sit (dimensjoni H, ara l-Anness 4, Figura 11a) L-għoli tal-kuxin tas-sit mhux kompressat, mill-art, għandu jkun tali li d-distanza mill-art sal-pjan orizzontali tanġenzjali mas-superfiċe ta' fuq ta' quddiem tal-kuxin tas-sit tkun bejn 400 mm u 500 mm: madankollu dan l-għoli jista' jitnaqqas sa mhux inqas minn 350 mm fl-arkati tar-roti (waqt li jitqiesu t-tolleranzi permessi fil-paragrafu 7.7.8.5.2 ta' hawn taħt) u fil-kompartiment tal-magna/tat-trażmissjoni. 7.7.8.4. Spazji bejn is-sits (ara l-Anness 4, Figuri 12A u 12B) 7.7.8.4.1. Fil-każ ta' sits iħarsu fl-istess direzzjoni, id-distanza bejn in-naħa ta' quddiem tad-dahar tas-sit u n-naħa ta' wara tad-dahar tas-sit ta' quddiemu (dimensjoni H), meta mkejla b'mod orizzontali, parallel mal-pjan lonġitudinali tal-vettura, u f'kull għoli 'l fuq mill-art bejn il-livell tas-superfiċe ta' fuq tal-kuxin tas-sit u punt għoli 620 mm 'il fuq mill-art, ma għandhiex tkun inqas minn:



H Klassijiet I, A u B 650 mm Klassijiet II u III 680 mm 7.7.8.4.2. Il-kejl kollu għandu jsir, bil-kuxin tas-sit u l-kuxin tad-dahar tas-sit mhux kompressati, permezz tal-gejġ tat-test muri fl-Anness 4, Figura 12B. 7.7.8.4.3. Għal sits trasversali li jħarsu lejn xulxin, id-distanza minima bejn l-uċuh ta' quddiem tad-dahar tas-sits tagħhom, imkejla tul l-ogħla punti tal-kuxins tas-sits, ma għandhiex tkun inqas minn 1 300 mm. 7.7.8.4.4. Il-kejl għandu jsir, għal sits inklinabbli tal-passiġġieri u sits aġġustabbli tas-sewwieq, bid-dahar tas-sits tagħhom u aġġustamenti oħra tas-sits fil-pożizzjoni normali tal-użu kif speċifikata mill-manifattur. 7.7.8.4.5. Il-kejl għandi jsir b'mejda li tintewa mwaħħla mad-dahar tas-sit fil-pożizzjoni mitwija (stivata) tagħha. 7.7.8.4.6. Is-sits li jkunu installati fuq linji tal-ħadid jew xi sistema oħra li tippermetti lill-operatur jew lil min jużahom ivarja faċilment l-konfigurazzjoni interna tal-vettura għandhom jitkejlu fil-pożizzjoni normali tal-użu speċifikata mill-manifattur fl-applikazzjoni għall-approvazzjoni. 7.7.8.5. Spazju għall-passiġġieri bilqiegħda (ara l-Anness 4, Figura 13) 7.7.8.5.1. Għal sit wara sezzjoni diviżorja jew struttura riġida oħra li mhix sit, għandu jiġi pprovdut spazju liberu minimu quddiem kull spazju meħtieġ biex ipoġġu bilqiegħda l-passiġġieri (kif definit fil-paragrafu 7.7.8.6 ta' hawn taħt) kif jidher fl-Anness 4, Figura 13 sezzjoni diviżorja li l-profil tagħha jikkorrispondi għal bejn wieħed u ieħor dak tad-dahar ta' siġġu inklinat tista' tinvadi dan l-ispazju. Fil-każ ta' sits maġenb is-sit tas-sewwieq f'vetturi tal-Klassi A jew B, id-dashboard, il-panell tal-istrumenti, il-windskrin, il-viżiera tax-xemx, iċ-ċinturini tas-sikurezza u l-ankoraġġi taċ-ċinturini tas-sigurtà jistgħu jinvadu l-ispazju liberu. 7.7.8.5.2. Għal sit wara ieħor u/jew sit iħares lejn il-passaġġ bejn is-sits, għandu jiġi pprovdut spazju liberu minimu għas-saqajn b'fond ta' mill-anqas 300 mm u wisa' skont il-paragrafu 7.7.8.1.1 ta' dan l-anness, kif muri fl-Anness 4, Figura 11b. Il-preżenza lokali f'dan l-ispazju ta' saqajn tas-sits, ta' serħ is-saqajn tal-passiġġieri u ta' intrużjonijiet kif previsti fil-paragrafu 7.7.8.6 ta' hawn taħt għandha tkun permessa dejjem jekk jifdal spazju adegwat għal saqajn il-passiġġieri. Dan l-ispazju għas-saqajn jista' jkun qiegħed parzjalment fi u/jew fuq il-passaġġ bejn is-sits iżda ma għandu joħloq l-ebda ostakolu waqt il-kejl tal-wisa' minimu tal-passaġġ bejn is-sits skont il-paragrafu 7.7.5. Fil-każ ta' sits maġenb is-sit tas-sewwieq ġewwa vetturi tal-Klassi A jew B, iċ-ċinturini tas-sikurezza u l-ankraġġi taċ-ċinturini tas-sikurezza jistgħu jinvadu l-ispazju liberu. 7.7.8.5.3. In-numru minimu ta' sits ta' prijorità konformi mar-rekwiżiti tal-Anness 8, paragrafu 3.2 għandu jkun erbgħa għall-Klassi I, tnejn għall-Klassi II u wieħed għall-Klassi A. Fil-każ ta' vetturi tal-Klassi III jew tal-Klassi B suġġetti għar-rekwiżiti tal-Anness 8, in-numru minimu ta' sits ta' prijorità għandu jkun tnejn għall-Klassi III u wieħed għall-Klassi B. Sit li jingħalaq biex ma jibqax fin-nofs meta ma jkunx qiegħed jintuża ma għandux jiġi indikat bħala sit ta' prijorità. 7.7.8.6. Għoli liberu 'l fuq mill-pożizzjonijiet bilqiegħda 7.7.8.6.1. Fil-każ ta' vetturi bi pjan wieħed, fuq kull pożizzjoni bilqiegħda u, għajr fil-każ tas-sit(s) maġenb is-sewwieq ġewwa vettura tal-Klassi A jew B, l-ispazju għas-saqajn assoċjat tiegħu, għandu jitkejjel spazju liberu b'għoli ta' mhux inqas minn 900 mm, imkejjel mill-ogħla punt tal-kuxin tas-sit mhux kompressat u mill-anqas 1 350 mm mil-livell medju tal-art fl-ispazju tas-saqajn. Fil-każ tal-vetturi li għalihom japplika l-paragrafu 7.7.1.10 ta' dan l-anness, u anki għas-sit(s) maġenb is-sewwieq f'vettura tal-Klassi A jew B, dawn id-dimensjonijiet jistgħu jitnaqqsu għal 1 200 mm imkejla mill-art u 800 mm imkejla mill-ogħla punt tal-kuxin tas-sit mhux kompressat. Fil-każ ta' vetturi b'żewġ pjani, kull pożizzjoni bilqiegħda għandu jkollha għoli liberu ta' mhux anqas minn 900 mm imkejjel mill-ogħla punt tal-kuxin tas-sit mhux kompressat. Fil-każ tal-pjan ta' fuq, dan l-għoli liberu jista' jitnaqqas għal 850 mm. 7.7.8.6.2. Dan l-ispazju liberu għandu jkun estiż fuq iż-żona definita: 7.7.8.6.2.1. Permezz ta' pjani vertikali lonġitudinali 200 mm fuq kull naħa tal-pjan vertikali medjan tal-pożizzjoni bilqiegħda, u 7.7.8.6.2.2. Permezz ta' pjan vertikali trasversali li jgħaddi mill-punt ta' fuq ta' wara nett tad-dahar tas-sit u pjan vertikali trasversali 280 mm quddiem il-ponta ta' quddiem nett tal-kuxin tas-sit mhux kompressat, li fiż-żewġ każijiet jiġi mkejjel fil-pjan vertikali medjan tal-pożizzjoni bilqiegħda. 7.7.8.6.3. Mit-truf tal-ispazju liberu definit fil-paragrafi 7.7.8.6.1 u 7.7.8.6.2 ta' hawn fuq, jistgħu jkunu esklużi dawn iż-żoni: 7.7.8.6.3.1. Fil-każ tal-parti ta' fuq tas-sits ta' fuq barra, maġenb il-ħajt tal-ġenb intern tal-vettura, żona b'sezzjoni trasversali (cross-section) rettangolari b'għoli ta' 150 mm u wisa' ta' 100 mm (ara l-Anness 4, Figura 14). 7.7.8.6.3.2. Fil-każ tal-parti ta' fuq tas-sits ta' fuq barra, żona b'sezzjoni trasversali triangolari li l-quċċata tagħha tkun 700 mm mill-art u li l-bażi tagħha jkun wiesa' 100 mm (ara l-Anness 4, Figura 15); L-ispazju meħtieġ għaċ-ċinturini tas-sikurezza u l-ankraġġi tagħhom u għall-viżiera tax-xemx għandu jitqies bħala eżenti; 7.7.8.6.3.3. Fil-każ tal-ispazju għas-saqajn ta' pożizzjoni bilqiegħda fuq barra, żona b'erja tas-sezzjoni trasversali ta' mhux aktar minn 0,02 m2 (0,03 m2 għall-vetturi b'art baxxa) u li jkollha wisa' massimu ta' mhux aktar minn 100 mm (150 mm għall-vetturi b'qiegħ baxx (ara l-Anness 4, Figura 16). 7.7.8.6.3.4. Fil-każ ta' vettura b'kapaċità massima ta' 22 passiġġier, fil-każ tal-postijiet bilqiegħda l-eqreb tal-irkejjen ta' wara tal-karozzerija, it-tarf ta' barra ta' wara tal-ispazju liberu, kif jidher minn fuq, jista' jiġi ttondjat għal raġġ ta' mhux aktar minn 150 mm (ara l-Anness 4, Figura 17). 7.7.8.6.4. Fl-ispazju liberu definit fil-paragrafi 7.7.8.6.1, 7.7.8.6.2 u 7.7.8.6.3 ta' hawn fuq, jistgħu jiġu permessi dawn l-intrużjonijiet li ġejjin: 7.7.8.6.4.1. L-intrużjoni tad-dahar ta' sit ieħor, l-appoġġi tiegħu u t-tagħmir imwaħħal miegħu (eż mejda li tingħalaq); 7.7.8.6.4.2. Fil-każ ta' vettura b'kapaċità massima ta' 22 passiġġier, l-intrużjoni tal-arkata tar-rota, dejjem jekk tiġi ssodisfata waħda miż-żewġ kundizzjonijiet li ġejjin: 7.7.8.6.4.2.1. L-intrużjoni ma testendix aktar mill-pjan vertikali medjan tal-pożizzjoni bilqiegħda (ara l-Anness 4, Figura 18), jew 7.7.8.6.4.2.2. L-eqreb tarf tal-ispazju fond 300 mm li jkun disponibbli għas-saqajn tal-passiġġieri bilqiegħda ma joħroġx 'il barra aktar minn 200 mm